Ev Siyasət Gürcüstanda sosial müdafiəsiz şəxslərə dərmanlar pulsuz olacaq\nGürcüstanda Dövlət Proqramı çərçivəsində sosial müdafiəsiz şəxslərə dərmanlar artıq pulsuz olacaq.\nAbzas.net xəbər verir ki, 1 iyuldan etibarən Gürcüstanda sosial müdafiəsiz şəxsləri xroniki xəstəliklər əleyhinə dərmanlarla pulsuz şəkildə təmin edəcək dövlət proqramı işinə başlayacaq.\nDərmanları, sosial xidmətlərin məlumatına əsasən reytinq balı 100 000-ə qədər olan bütün Gürcüstan vətəndaşları ala biləcəklər.\nCinsindən və yaşından asılı olmayaraq xroniki urək-damar, ciyər, qalxanvari vəz, ikinci tip şəkər xəstəliklərindən əziyyət çəkən müvafiq statusa malik bütün şəxslər pulsuz preparatları ala biləcəklər.\nVətəndaşlar aptekdən alınan dərmanların ümumi qiymətinin 10 faizin ödəməli olacaqlar. 1 laridən çox və 5 tetridən isə az olmayacaq bu məbləğ simvolik xarakter daşıyacaq.\nDövlət proqramına ümumilikdə 23 adda preparat daxil olunub. Onlardan 12-nü vətəndaşlar artıq 1 iyul tarixindən etibarən əldə edə biləcəklər. Qalanları isə iyulun sonundan etibarən istifadəyə veriləcək.\nAptekdən preparatları pulsuz əldə etmək üçün vətəndaşlar onlarda xroniki xəstəlik olduğunu sübüt edən forma-100-ü onlara verəcək ailə həkimin yanına getməlidirlər.\nAilə həkimi həmçinin dərmanın dozasını və gündə neçə dəfə qəbul edilməli olduğunu qeyd etməli və resepti xəstəyə verməlidir. Forma-100-ü əldə edən vətəndaşlar resept və şəxsiyyəti təsdiq edən sənədləri ilə birlikdə sosial xidmət ən yaxınlıqdakı agentliyinə mürəciət etməlidirlər.\nOrada xüsusi qeydiyyatdan keçdikdən sonra RSP apteklərinin istənilən fillialına yaxınlaşıb dərmanları pulsuz əldə edə bilərlər. Onlar bir dəfəyə özlərinə 3 ay müddətinə bəs edəcək qədər preparat götürə bilərlər.\nƏvvəlki məqaləBMT sülhməramlı missiyaların maliyyələşməsini azaldır\nNövbəti məqalədə“Azərbaycan hökuməti Avropa Məhkəməsinin hakiminə rüşvət vermək istəyib”


ABŞ-Rusiya qarşıdurmasında Türkiyə - Vəziyyət hər gün daha da pisləşir... - Pia.az\nABŞ-NATO və Rusiya arasında Qara dəniz və Ukrayna zəminində yaranan gərginlik Türkiyənin həyata keçirməyə çalışdığı balans siyasətini getdikcə çətinləşdirir...\n“Soyuq Müharibə”dən sonra dünya ABŞ hegemonluğunun hökm sürdüyü təkqütblü bir nizama keçdi, lakin zamanla şərtlər dəyişdikcə dünya çoxqütblü nizama doğru təkamül etməyə başladı. Bu yeni nizama Çinin qlobal güc kimi daxil olması, Rusiyanın dirçəlməsi, təsir və maraq dairəsini genişləndirməsi isə ABŞ-ı narahat edir.\nABŞ öz hegemonluğunu qorumaq üçün yeni dünya nizamına keçidin qarşısını almağa və ya heç olmasa gecikdirməyə çalışır. Bu səbəbdən, ağırlıq mərkəzini Asiya-Sakit Okean bölgəsinə keçirərək yüksələn Çini mühasirəyə almağı və bu mühasirəni bağlamaq üçün Rusiyanı sıxışdırmağı qarşısına məqsəd qoyub. Digər tərəfdən, Yaxın Şərq və Rusiya siyasətinə təsir edən Aralıq dənizinin şərq hissəsini də öz diqqətindən kənarda qoymur.\nRusiya Çinlə rəqabətdə olsa da, Pekinlə ittifaq içində hərəkət edərək ABŞ və NATO-nu özündən uzaqlaşdırmağa çalışır. Yeni “Soyuq Müharibə” atmosferi yaradan ABŞ-Rusiya rəqabəti birbaşa olaraq Türkiyənin təsir və təhlükəsizlik sahəsi olan Yaxın Şərq, Aralıq dənizinin şərq hissəsi, Qara dəniz, Qafqaz və Balkanlar ilə əlaqəli olan Mərkəzi Asiya və türk dünyası coğrafiyasını da öz içinə alır.\nRəqabət Ukraynaya yönəldi\n“Açıq qapı və onunla işləmək istəyənlərlə əməkdaşlıq” siyasətinə uyğun olaraq, Ukrayna və Gürcüstanın NATO-ya üzv olmasının kollektiv Qərb tərəfindən dəstəkləməsi Rusiyanı narahat edir. Rusiyanın bu narahatlığı NATO-nun öz təsir dairəsinə almaq istədiyi coğrafiyaya müdaxilə edib, məskunlaşmaq planından irəli gəlir. Hazırda bütün rəqabət Ukrayna üzərində cəmləşib.\nTürkiyə və Rusiyanın münasibətlərinin yüksək səviyyədə olması isə ABŞ-a qəribə gəlir. Vaşinqtonun Yunanıstanı dəstəkləməsi, oradakı bazalarını genişləndirərək onu ön plana çıxarması, hakimiyyəti Ukraynaya və Şərqi Avropaya keçirməyə imkan verəcək Aleksandrupolidə möhkəmlənməsi və onu daimi bazaya çevirməsinin səbəbi budur.\nABŞ və NATO-nun pozmağa çalışdığı Montre sazişinə görə, Qara dənizdə gəmilərin rotasiya qaydasında dəyişiklik olmamalıdır. NATO isə bu hövzədə təlimlər keçirir, Qara dənizdə sahili olan NATO üzvləri Bolqarıstan və Rumıniyadan silah kimi istifadə edir. Rusiya isə Ukrayna sərhədində məskunlaşır, Ukraynanın şərqində rus separatçı qüvvələrinə dəstək verir, ABŞ və NATO-nun Qara dənizdə dəniz və hava fəaliyyətlərinin qarşısını almağa çalışır. Gərginlik yüksəkdir, qarşılıqlı duel davam edir.\nRusiya bəyan edib ki, Qərb onun təhlükəsizlik tələblərinə konstruktiv cavab verməsə, milli təhlükəsizliyini qorumaq üçün hərəkətə keçəcək. Həll tapmaq üçün keçirilən görüşlərdə tərəflər geri addım atmır. Lakin ABŞ Fransa-Almaniya yönümlü Qərbi Avropanı Çin və Rusiyaya qarşı aqressiv olmağa inandıra bilmədiyi üçün gərginliyin aktiv münaqişəyə çevrilməsi ehtimalı çox azdır. Bu da bir faktdır ki, ABŞ və Rusiya arasında birbaşa münaqişə ehtimalı yoxdur.\nTürkiyənin vəziyyəti daha da pisləşir\nABŞ-NATO və Rusiya arasında Qara dəniz və Ukrayna zəminində yaranan gərginlik Türkiyənin həyata keçirməyə çalışdığı balans siyasətini getdikcə çətinləşdirir. Bu vəziyyət xarici media mənbələrinin şərhlərində də yer alıb. Türkiyə ilə Rusiya arasında regional rəqabət və bəzi məsələlərdə fikir ayrılığı olsa da, siyasət, təhlükəsizlik, ticarət, enerji və turizm sahələrində əməkdaşlıq edir, münaqişələrin qızışmamasına diqqət yetirir, dialoqlar aparırlar. Əslində, Rusiya NATO üzvü olduğu üçün Türkiyənin Qara dənizdə NATO təlimlərində iştirakını problem hesab etmir. Lakin Moskva Türkiyənin Ukraynaya verdiyi PUA-ların Donbas bölgəsində istifadəsinə reaksiya verib.\nTürkiyə yanaşmasına yenidən baxmalıdır\nTürkiyə Rusiya ilə əməkdaşlıq etdiyi sahələr, Suriya, Liviya və Cənubi Qafqazdakı vəziyyət, onun təhlükəsizliyini, türk respublikaları ilə həmrəylik və ünsiyyətdə olmaq zərurətini nəzərə almalı, ona görə də Qara dəniz və Ukrayna siyasətində daha açıq olmalıdır.\nBu kontekstdə Türkiyənin NATO-nun Qara dəniz təlimlərinin çatışmazlıqlarını ifadə edərək, gərginliyin qarşısının alınması və Ukrayna və Gürcüstanın NATO üzvlüyünə qəbuluna həvəsli olmadığını nümayiş etdirməsi daha məqsədəuyğun ola bilər.


Xristianlarla müsəlmanların Allahı eynidir?\n2022, 28 May, şənbə, Bakı vaxtı 03:04\nXristianlarla müsəlmanların eyni Allaha sitayiş etməsinin məsələyə nə dərəcədə dəxili var? «Newsweek»də Mark Tooley yazır ki, bu sual boşuna yaranmayıb. Çikaqodakı yevangelistlərin ən nüfuzlu məktəblərindən olan Viton Kolleci bir professoru ona görə işdən çıxarıb ki, o, xristianlıqla islamın eyni Allaha sitayiş etdiklərini söyləyib. Həm də hicab geyinmiş professor bunu xristianların Amerika müsəlmanlarına həmrəylik tədbirində açıqlayıb.\nMüəllif yazır ki, görünür, professor 11 Sentyabr terrorundan bəri bir çox amerikalı xristianlar kimi belə hesab edir ki, ümumi etiqad məsələsi xristian-islam münasibətlərini yaxşılaşdırar. Ancaq müəllifin fikrincə, niyyət yaxşı olsa da, səy yersiz və gərəksiz görünə bilər.\nBelə ki, professor bircə xristianlarla müsəlmanların eyni Allaha qulluq etdiklərini desəydi, dərd yarıydı. O, bir az da uzağa gedərək müsəlmanların ənənəvi sözlərini təkrarlayıb. Deyib, o, müsəlmanları ancaq amerikalı olduqlarına görə dəstəkləmir. Bunu həm də ona görə edir ki, onlar «kitab adamı»dırlar, yəni İbrahim Peyğəmbərin kitabına sadiqdirlər.\nBelə ki, professor bununla tarixi bir müsəlman yanaşmasına istinad etmiş olub. Belə ki, İslam siyasi idarəçiliyi xristianları və yəhudiləri qəbul edir, bütpərəstləri deyil. Bu yanaşma da xeyli mübahisə doğurub. Məsələn, «İslam Dövləti» (İŞİD) silahlı qruplaşması İraqda yezidilərin şeytana qulluq etdiyini deyir. Görünür, müsəlmanlarla xristianlar arasında qardaşlıq axtarmağa çalışan professor özü də bilmədən «İbrahim kitabı»ndan olmayanların hüquqlarını danıb. Yəni, belə çıxır, o, hindular, buddistlər və dünyanın, demək olar, yarısı ilə həmrəy deyil:\n«Professorun müsəlmanlarla həmrəylik nümayişi xətrinə hicab geyinməsi də birmənalı qarşılanmayıb. Axı heç də bütün müsəlman qadınlar hicab tərəfdarı deyillər. Bəzən isə seçimləri qalmır, mənsub olduqları cəmiyyət onları bu yolla cəzalandırır».\nPUTIN NƏ İSTƏYİR?\nRusiya prezidenti Vladimir Putin Krımı ilhaq edəndə və «yaşıl geyimlilər»ini Ukraynanın şərqinə göndərəndə, mənə elə gəlirdi onun məqsədlərini anlayıram. Bu, 1990-cı illər sonrası intiqamın aydın strategiyasına bənzəyirdi: Moskva «yaxın xaric»ə nəzarətini genişləndirəcəkdi. Gürcüstan kimi keçmiş Sovet İttifaqının böyük hissəsini yenidən quracaqdı». Bunu «Foreign Policy»də Robert A.Manning yazır:\n«İndi isə daha bir münaqişə dondurulur və Suriyaya görünməmiş hərbi müdaxilə baş verir. Başımı qaşıyıram: Putin nə düşünür? O, nə istəyir? Neftin barrelinin 40 dollara düşməsi və Qərbin sanksiyaları Rusiya iqtisadiyyatını laxladıb. Bu il iqtisadiyyat 4 faizədək düşüb, inflyasiya 15 faizdir».\nMüəllif sual edir ki, Suriyada hava kampaniyası, Türkiyəyə sanksiyalar, Yaxın Şərqdə Böyük Şeytan status uğrunda Birləşmiş Ştatlarla mübarizə – bütün bunlar Rusiyanın maraqlarına cavab verirmi?\n«Putin-in siyasi maraqları ilə Rusiyanın milli maraqlarını ayırsaq, onun davranışını anlayarıq. Məsələn, Putin demokratik Ukraynanı özünün avtoritar plüralist idarəçilik modelinə təhlükə kimi görür. Ona görə də Ukraynada qərbyönlü dəyişikliyi ABŞ-ın təşkil etdiyi, Rusiyanı laxlatmağı hədəfləyən «rəngli inqilab» cəhdi adlandırır».\n«Bəs Putin əslində nəyə nail olmaq istəyir? Məncə, heç özü də bilmir. O, strategiyadan çox, taktikaya meyllidir… Bəzən rusiyalı dostlarımdan soruşuram ki, Putin Rusiyanı 5, ya 10 ildən sonra harada görür? Onlar gülüb deyirlər ki, o, heç 5 gün qabağı da düşünmür».\nİranda raket buraxılışı.\nİRAN DÜNYANI TƏHRİK EDİR, OBAMA TƏRPƏNMİR\n«The Washington Post» baş məqaləsində yazır ki, İran nüvə sazişindən faydalanmağa can atır, dondurulmuş hesablarda 100 milyard dollarını əldə edəcəyi, neft ixracı və bank sisteminə sanksiyaların bitəcəyi günü gözləyir. Ancaq eyni zamanda digər sahələrdə qanunsuz fəaliyyətini də davam etdirir: «Təəssüf doğuran da odur ki, Obama administrasiyasının bu provokasiyaları cavabı həmişəkindən fərqlənmir, onların əhəmiyyətini azaldır və Tehran da daha böyük üstünlüklər qazanmağa çalışır.\nMəsələn, İran rejimi qəzet müxbiri Jason Rezaian-ı məhkum edir, BMT sanksiyalarını pozaraq raket sınağı keçirir. Bəs ABŞ necə cavab verir? Rəsmilər ümumi bəyanatlarla kifayətlənirlər».\n«Bu qayğısızlığın səbəbini tapmaq çətin deyil. Obama nüvə sazişinə zərbə vuracaq nəsə etməyə meylli görünmür… Elə bu məntiqlə də o, İranın Suriyaya, Yəmənə müdaxiləsinə, cənab Rezaian-ın həbsinə dözüb».\nQəzet yazır ki, BMT qətnamələrini gözardı edən İran ABŞ-ın iradəsini sınağa çəkir və Obama-nın nüvə uğuruna kölgə salmaq qorxusundan maksimum faydalanır: «Ona görə çox yaxşı olardı ki, administrasiya raket sınaqlarına qarşı qəti addım atsın, onları palazın altında gizlətməsin».


Xəbərlər :: Qısa idxal bəyannaməsinin əvvəlcədən təqdim olunmamasına görə cərimələr tətbiq ediləcək :: Naxçivan Muxtar Respublikası Dövlət Gömrük Komitəsi\nGömrük qanunvericiliyinə əsasən biznes subyektləri tərəfindən qısa idxal bəyannaməsinin təqdim olunması öhdəliyi ilə bağlı dəyişikliklər fevral ayının 1-dən qüvvəyə minəcək. Qeyd edək ki, Azərbaycan Respublikasının Gömrük Məcəlləsinin 113-cü maddəsinə edilmiş dəyişikliklərə görə mallar gömrük ərazisinə gətirilməzdən əvvəl gömrük orqanlarına qısa idxal bəyannaməsi təqdim olunmalıdır. Bu tələb fiziki şəxslər tərəfindən gömrük sərhədindən kommersiya məqsədləri üçün nəzərdə tutulmayan malların keçirilməsi hallarına aid deyil.\nQısa idxal bəyannaməsi məlumatların elektron emalı üsullarından istifadə olunmaqla, elektron sənəd formasında təqdim edilməlidir. Bunun üçün şəxslər “Asan imza” və ya “Elektron imza” vasitəsi ilə Elektron Hökumət Portalına daxil olub “Dövlət Gömrük Komitəsi”ni, oradan da “Malların və nəqliyyat vasitələrinin gömrük rəsmiləşdirilməsi üzrə elektron gömrük bəyannaməsinin qəbulu, gömrük rəsmiləşdirilməsi və rəsmiləşdirilmə prosesinin onlayn monitorinqi” xidmətini seçməlidirlər. Qısa idxal bəyannaməsi məhz gömrük orqanlarının bu elektron xidmət bölməsinə giriş etməklə tərtib oluna bilər. Risklərin təhlili, o cümlədən gömrük nəzarətinin aparılması üçün tələb olunan həmin elektron sənəddə zəruri məlumatlar düzgün əks etdirilməli və malların gömrük sərhədini keçməsindən ən azı bir saat əvvəl gömrük orqanına təqdim olunmalıdır. Qısa idxal bəyannaməsi malları gömrük ərazisinə gətirən və ya daşınmasına cavabdeh olan şəxslər, onların nümayəndələri, yaxud malları gömrük rəsmiləşdirilməsi üçün gömrük orqanına təqdim edən şəxs tərəfindən verilə bilər. Mal sahibləri sözügedən elektron sənədi gömrük təmsilçiliyi xidmətindən yararlanmaqla da təqdim edə bilərlər. Bunun üçün “Naxçıvanterminalkompleks” Birliyi tərəfindən muxtar respublikanın bütün gömrük sərhəd buraxılış məntəqələrində təmsilçilik xidməti göstərilir.\nOnu da qeyd edək ki, qısa idxal bəyannaməsinin verilməməsi bəyannaməçi üçün inzibati məsuliyyət yaratsa da, gömrük rəsmiləşdirilməsinin və malların buraxılışının həyata keçirilməsinə mane olmayacaq.\nAzərbaycan Respublikasının İnzibati Xətalar Məcəlləsinə əsasən fevral ayının 1-dən etibarən qısa idxal bəyannaməsinin əvvəlcədən, yəni mallar gömrük ərazisinə gətirilməzdən öncə elektron formada təqdim edilməməsinə görə vəzifəli şəxslər min manat məbləğində, hüquqi şəxslər isə min beş yüz manat məbləğində cərimə ediləcək.\nGömrük qanunuvericiyliyində edilmiş bu dəyişliklərin tətbiqi sahibkarlıq mühitinin daha da yaxşılaşdırılmasına, şəffaflığın təmin olunmasına, ticarətin asan və sürətli şəkildə həyata keçirilməsinə şərait yaradacaq.


“Hamiləliyin qızıl dövrü” də adlandırılan ikinci trimestr başlandı. Artıq üzərinizdə qara bulud kimi gəzən ürəkbulanma azalacaq, sidiyə daha az gedəcək, gecələr daha rahat yatacaqsınız. Uzun zaman sonra nəhayət ki, özünüzü enerjili və gümrah hiss edə biləcəksiniz.\nİkinci trimestrdə hamilə olduğunuz kənardan hiss edilməyə başlayacaq. Çəkinizin artması, bədənin ağırlıq mərkəzinin dəyişməsi, yerişin dəyişməsi sizə xüsusi görkəm verəcək. Artıq hamilə geyimlərinə keçməyin tam vaxtıdır. Çəkinizin artmasından isə narahat olmayın, qadın həyatının çox özəl olan hamiləliyi rahat və mümkün qədər qayğısız keçirməyə çalışın.\nBir çox hamilə qadın 16-20-ci həftələrdə dölün hərəkətlərini hiss edə bilir. İlk tərpənməni hiss etmə vaxtı hər qadın üçün fərqlidir. Əgər ikinci hamiləlikdirsə, bu hissin necə olduğunu bildiyiniz üçün hərəkətləri daha erkən hiss edə bilərsiniz. İlk hamiləliyinizdə isə dölün hərəkətlərini bağırsağın peristaltik hərəkətlərindən fərqləndirməkdə çətinlik çəkə bilərsiniz.\nHamiləlik zamanı davamlı fiziki aktivlik həm özünüzü enerjili hiss etmənizə səbəb olacaq, həm də əhval-ruhiyyənizi daim yüksək saxlayacaq.\nİkinci trimestr səyahət üçün də ən ideal vaxtdır. Enerjiniz yüksəkdir, çəkiniz çox artmayıb, doğuş vaxtınıza da hələ ki çox zaman qalır.\nBu həftələrdə ayaqlarınızda və əllərinizdə şişkinlik müşahidə edə bilərsiniz. Şişkinlik həddən artıq nəzərə çarpırsa, təzyiqiniz yüksəkdirsə, baş ağrılarınız varsa mütləq həkimə müraciət edin. Bütün bunlar təhlükəli bir patologiya-preeklampsiyanın xəbərdaredici əlaməti ola bilər!\nBu həftə aparılan skrinniq müayinə döldə bir sıra patologiyaların təyini üçün vacibdir.\n21-ci həftədə dölün uzunluğu 26.7 sm, çəkisi təxminən 360q-dır.\n23-cü həftədə dölün üz cizgiləri artıq formalaşıb, əl barmaqlarında dırnaqlar inkişaf etməkdədir.\n24-cü həftədə gələcək körpəniz artıq səsləri eşidir, hətta bəzən bu səslərə öz hərəkətləri ilə reaksiya verir.\nHamilə pilatesi, yoga kurslarına yazılmaqla siz həm fiziki aktivliklə məşğul olub orqanizminizin quruluşunun qeydinə qala, həmçinin eyni problemləri yaşadığınız qadınlarla söhbətləşə bilərsiniz.


Liberal ticarətin üstünlükləri (II hissə) | Azadliqciragi.org\nLiberal ticarətin üstünlükləri (II hissə)\nMəhəmməd Talıblı, 30/9/13\n“Ağıllı ailə başçısı heç vaxt ailəsi üçün lazım olan məhsulların hamısını özü istehsal etməyə cəhd etməz. Dərzi özü üçün ayaqqabı tikməyə cəhd etməz, onu çəkməçidən alar, çəkməçi də özünə paltar tikməz, onu dərzidən alar.” İqtisadiyyatın atası Adam Smit\nLiberal ticarət siyasəti; kimlər udur və uduzur?\nLiberalizm sadəcə olaraq bir moda deyildir. Dünyanın inkişaf səviyyəsi elə bir həddə gəlib çatdı ki, ticarət münasibətlərinin açıqlığı və şəffaflaşdırılması bir zərurətə çevrilmişdir. Liberal ticarət nə üçün lazımdır, onun sadə vətəndaşın həyatında və ölkənin inkişafında rolu nədir, liberal ticarət bəşəriyyətin tarixi taleyində rolu nədən ibarət ola bilər və s. kimi sualların sayını çoxaltmaq olar. Amma bütün bu sualların cavabları müxtəlif məzmunlu və əhatəlidir.\nAzad ticarət imkanları genişləndikcə sosial rifah yaxşılaşır.\nTicarətin azad olmaması istehlakçıların daha çox vəsait xərcləməsi və gəlirlərinin azalması deməkdir. Amma istehlakçıların qazancları naminə liberal ticarət siyasətinin kortəbii sürətdə yeridilməsi də yerli istehsalçıları çətin vəziyyətə qoymaqla, ölkənin fiskal imkanlarını da məhdudlaşdıra bilər. Söhbət istehsalçıların ölkənin büdcəyə ödədikləri bütün növ vergilərindən gedir. Belə vəziyyətin yaranması təkcə, fiskal itki deyil, həm də mövcud iş yerlərinin itirilməsi deməkdir. Ona görə, azad ticarət siyasəti istehlakçı qazanclarının artması ilə yanaşı, həm də düşündürücü olmalıdır.\nTicarət münasibətlərindəki gizlinlər və qeyri-şəffaflıqlar dünyada kölgə iqtisadiyyatının daha da çiçəklənməsinə gətirib çıxardı.\nLiberal ticarət siyasətinin tətbiqi eyni zamanda azad rəqabət yaradır. Rəqabət və ondan yaranan üstünlükləri stimullaşdıran dövlətlər isə buna görə liberal ticarət siyasətinə daha çox üstünlük verirlər.\nÇoxlu sayda üstünlüklərlə bərabər azad ticarətin çox ciddi makroiqtisadi indikator olan ÜDM-a da böyük təsiri var. Yəni liberal ticarətin mövcudluğu iqtisadi artıma əhəmiyyətli təsir göstərir. Azad ticarət siyasəti iqtisadi artımı stimullaşdıran ticarət siyasətdir. Onu çoxlu sayda ölkələrin timsalında görmək olar. Mütəxəssislərin fikrincə, 19-cu əsrdə ABŞ-ın iqtisadi artımının da əsas səbəbi əvvəlki illərdən başlayan liberal ticarətin nəticəsi olaraq meydana çıxdı. 18-ci əsrdə ABŞ iqtisadiyyatında hətta ştatlararası məhdudiyyətlərin olması faktı da mövcud idi. Amma sonradan aşkar olundu ki, bu məhdudiyyətlər ixtisaslaşmanı dayandırırmışdır. Deməli, hər hansı ticarət məhdudiyyətlərinin olması həm iqtisadi artımı, həm də mal və xidmətlər üzrə ixtisaslaşmanı xeyli çətinləşdirir. Çoxsaylı dünya ölkələrinin tarixi təcrübəsi göstərir ki, dövlətlər daha tez liberal ticarət siyasəti yürütdükcə, daha tez inkişaf mərhələsinə daxil olur. Məsələn, İngiltərə XIX əsrin ortalarından başlayaraq liberal ticarət siyasəti yürütməyə başlayandan sonra daha sürətlə inkişaf etməyə başladı.\nÖlkə azad ticarət siyasəti hesabına ölkənin ixracat həcmini də artıra bilər. Yəni, ölkə nə istəyir satır, nə istəyir alır. Amma belə azad ticarətin strukturuna diqqət yetirmədən onun birmənalı effekt doğuracağına inanmaq da doğru olmazdı. Əgər ölkələr təbii resursun ixracatından daha çox gəlir götürürsə, belə siyasət bəzən ölkənin ticarət şərtlərinin pisləşməsinə gətirib çıxara bilər. Çünki bilirik ki, təbii resursun qiyməti dünya bazar qiymətindən asılıdır. Bu qiymət dəyişkənliyi ölkənin maliyyə ehtiyatlarının sürətlə pisə, yaxud yuxarı qalxan qiymət həddi ölkənin yaxşıya doğru dəyişilməsinə gətirib çıxara bilər. Bunu lotereya uduşuna da bənzətmək olar. Amma ölkədə ixracat potensialı var ikən, azad ticarət şəraiti mövcud deyilsə, o zaman ölkədə iqtisadi gücdən və rəqabətə dözümlü iqtisadiyyatdan danışmaq yerinə düşməyəcək.\nAzad ticarət siyasətinin keyfiyyəti eyni zamanda iqtisadi təhlükəsizlik məsələsidir. İqtisadi təhlükəsizlik isə milli təhlükəsizliyin komponentidir. Bu baxımdan azad ticarət siyasəti elə ölçülüb-biçilmiş formada aparılmalıdır ki, bu zaman ölkənin idxal asılılığının artma təhlükəsini, istehlakçı maraqlarının zərbə almaması, ixracatçıların rəqabətə dözümlülük potensialı nəzərə alınmalıdır. Çünki liberal ticarət siyasətinin həyata keçirilməsi kimlərinsə xoşuna gəlmək və hökumətin islahatçı imicini formalaşdırmaq üçün deyil. Bu, bizim özümüzə lazım olduğu üçün vacibdir. Belə münasibət ölkəmizlə dünyadakı ticarət şəbəkəsinin optimal şərtlər altında biri-birinə bağlanması prosesidir. Bu proses isə qarşılıqlı maraqların təmin olunması və bunun nəticəsində ölkələrin inkişaf etdirilməsidir.\nLiberal ticarət siyasətindən söz düşəndə iqtisadçılar ABŞ-ı həmişə nümunə gətirirlər. Çünki uzun illər ərzində ABŞ-da ştatlar arasında ticarətə heç bir məhdudiyyət tətbiq edilmədən icazə verilmişdir. Bunun nəticəsində isə ölkənin müxtəlif ştatları arasında rəqabətlə yanaşı, ixtisaslaşma da baş vermişdir. Məsələn, Floridada portağal yetişdirilir, Texasda neft çıxarılır, Kaliforniyada şərab istehsal olunur və s. Amerikalılar yalnız öz ştatlarında istehsal etdikləri əmtəəni istehlak etmiş olsaydılar, bugünkü həyat səviyyəsindən faydalana bilməzdilər. Dünya da eyni şəkildə ölkələr arasında azad ticarətdən faydalana bilər.\nBəzi dövlət azad ticarət siyasətini ona görə tətbiq etmirlər ki, onların iqtisadiyyatları daha üstün rəqabətə və güclü sənaye ölkələrinə malik olan ölkələrdən daha zəifdir. Yəni onlar bilirlər ki, onların istehsal etdikləri əmtəələrin qiyməti dünya bazar qiymətlərindən yüksəkdir. Bu zaman onların rəqabətdə önə çıxmaq imkanları olmadığı üçün belə ticari “intihara” getmək istəmirlər. Ona görə, dünyada keçid ölkələri və ya inkişaf etməkdə olan ölkələr üçün elə ticarət yumşaq şərtləri tətbiq olunmalıdır ki, bu sonda qlobal ticarətin daha genişləndirilməsinə gətirib çıxarsın. Yəni, deyək ki, DTT bu təşkilata üzv ölkələr üçün adaptasiya tənəzzülünün qansız-qadasız və ağrısız keçidi üçün konseptual və institutsional mexanizmləri kifayət qədər yumşaltmalıdır.\nLiberal ticarətdən bir çox hallarda imtina həmin ölkənin bir sıra daxili amilləri ilə bağlı olur. Ona görə, proteksionist ticarət siyasəti yürüdən ölkələr dünyadakı konyunkturaları nəzərə alaraq belə siyasətə üstünlük verirlər. Bilirlər ki, dünyadakı belə vəziyyət həmin ölkələrin milli təhlükəsizliyin əsas komponenti olan iqtisadi təhlükəsizliyi bir çox hallarda təhdid edir. İdxal asılılığı ciddi sürətdə artmaqla daxili bazarı tamamən nəzarətdən çıxara bilər. Bununla bərabər, belə siyasət nəticəsində ölkədə iş yerlərinin itirilməsi və məşğulluqla bağlı ciddi problemlər yarada bilər.\nAzərbaycanın ticarət siyasəti və atacağı addımlar\nAzərbaycanın ticarət siyasətindəki anlaşılmazlıqlar və problemlər olduqca çoxdur. Ölkə daxilində avtomobil istehsalı olduqca məhdud olduğu halda idxal olunan avtomobillərə yüksək tariflərin tətbiqi başa düşülən deyil. Vaxtı ilə Tullok (1967) öz əsərlərində qeyd edir ki, tariflər proteksionizm əlamətidir. Onların rifaha təsiri isə inhisarçılıq və oğurluq halları kimidir. İndi də baxanda görürük ki, belə yüksək dərəcəli tariflər korrupsiya üçün əsas yaratmaqla dövlət büdcəsinə keçməli olan vəsaitlərin mənimsənilməsinə yol açır. Eyni zamanda, idxal statistikasının “güzgüsü” əsasında aparılan tədqiqatlarda bu sahədə ciddi problemlərin olmasını bir daha sübut edir. Belə ki, İTM-nin apardığı tədqiqat nəticəsində məlum olub ki, 2003-2009-cu illərdə Azərbaycanın əsas ticarət tərəfdaşı olan 16 ölkə ilə apardığı idxal əməliyyatları üzrə fərq 10 milyard 642 milyon 800 min dollar təşkil edib. Bu məbləğ ölkənin 1 illik dövlət büdcəsinin yarısı deməkdir.\nAzərbaycanın liberal ticarət istiqamətində çoxlu sayda detallı fəaliyyətlərlə yanaşı, təcili və təxirəsalınmaz tədbirlər sırasında 3 mühüm addım atmalıdır.\nBirincisi. Azərbaycanda ticarətin şəffaflaşdırılması, böyük çaplı ticarət şəbəkəsinə inteqrasiya üçün ilk öncə 16 illik gözləmədən sonra nəhayət ki, DTT-ya daxil olmalıdır. Bu olduqca vacib və məmur sahibkarlığına qarşı ən böyük zərbə ola bilər.\nİkincisi. Avropa Birliyi çərçivəsində Şərq Tərəfdaşlığı proqramı çərçivəsində əməkdaşlıq mexanizmlərinin intensivləşdirilməsi, ticarət münasibətlərinin inkişaf etdirilməsi və belə bir məkanın yaranması üçün Avropa Birliyi ilə Assosiasiya Sazişinin imzalanması sürətləndirilməlidir.\nÜçüncüsü. Qanunvericilik bazasının təkmilləşdirilməsini təmin etməklə, konkret olaraq “Rəqabət Məcəlləsinin” qəbuluna nail olunmalıdır\nÜmumilikdə, çoxsaylı problemlərə və çətinliklərə baxmayaraq, iqtisadçıların gəldikləri son qənaət bundan ibarətdir ki, liberal ticarət siyasətinin üstünlükləri daha çox olduğu üçün ondan səmərəlisi və ona alternativi yoxdur. Ona görə, dünyadakı liberal ticarət siyasəti ən effektiv və keyfiyyətli ticarət siyasəti kimi qəbul olunur.


Gülənin Azərbaycana qarşı “Vaşinqton Post”lu ŞANTAJ ƏMƏLİYYATI – Yenicag.Az\nAna Səhifə Banner Gülənin Azərbaycana qarşı “Vaşinqton Post”lu ŞANTAJ ƏMƏLİYYATI\nYeni Çağ Media Qrupu – May 27, 2015 - 23:16\n“Vaşinqton Post” Azərbaycanın əleyhinə yazdı. Ondan öncə nə baş vermişdi? Kerrinin iş otağında ölkəmiz əleyhinə fəaliyyət planının işləndiyinə dair xəbər yayılmışdı. Lenti bir qədər də geriyə fırladaq. “Nyu York Times” Amerika Konqresinin 89 üzvü Kerriyə məktub yazaraq, Fətullah Gülənin xahişini etdiyini yazmışdı. Daha öncə nə olmuşdu? ABŞ İŞİD-ə qarşı antiterror əməliyyatlarına başlar-başlamaz Gülən bəyanat verərək, bu əməliyyatı dəstəkləmişdi. Bu bəyanat hansı amerikan qəzetlərində reklam işarəsi ilə çap olunmuşdu? “Vaşinqton Post” və “Nyu York Times”. Lenti azacıq da geriyə çevirək. Gülənin media imamı, “Zaman” qəzetinin baş redaktoru Əkrəm Dumanlı Ərdoğanı hansı qəzet vasitəsilə Obamaya şikayət etmişdi? “Vaşinqton Post”. Bütün bunların baş tutması üçün vasitəçi olan hansı dərnək idi? “Turkish American Alliance” (Türk Amerikan Alyansı)!\nAzərbaycanın illərdən bəri parasını yeyən, guya ABŞ-la Azərbaycan arasında körpü quran, ölkəmizə kabab yeməyə senator gətirib-götürən təşkilatın adı nə idi? “Turkish American Alliance” (Türk Amerikan Alyansı)!\nABŞ-dakı “Gülənist təşkilatlar” siyahısında birinci olan və “erməni soyqırımı”nı dəstəkləyən senatorlara verdiyi dəstəyə görə, tənqid olunan lobbiçi dərnək hansı idi? “Turkish American Alliance” (Türk Amerikan Alyansı)!\nABŞ Federal Seçki Komissiyasının rəsmi məlumatlarına görə, 2006-2012 illəri arasında həm Respublikaçı Partiyanın həm də Demokrat Partiyasının namizədlərinə 1,5 milyon dollardan çox hədiyyə edən Alyansın dəstək verdiyi şəxslər arasında “Türkiyəni terrorçular idarə edir” deyən Texas valisi Rick Perry də vardı.\nFaruk Tabanın rəhbərlik etdiyi Türk Amerikan Alyansı əsasən Gülənin təbliğatı ilə məşğuldur. Bundan başqa qurum özünə bağlı dərnəklər vasitəsi ilə Azərbaycan kimi ABŞ-da lobbi fəaliyyəti qurmaq istəyən ölkələrin pullarını yeməklə də məşhurdur. Belə ki, bir sıra varlı azərbaycanlının ABŞ-da keçirdiyi təntənəli mərasimlərin bəzəyi olan senator və millət vəkilləri Türk Amerikan Alyansı və ona bağlı “Turquoise Council for Americans and Eurasians” adlı təşkilat tərəfindən pul ilə gətiriliblər. Fətullahçı Kamal Öksüz bu təşkilatla yanaşı Hyustonda mənzillənmiş Azərbaycanın Dostları Assambleyasının (Assembly for the Friends of Azerbaijan) başçısıdır. Assambleyanın vise-prezidenti Texas qubernatoru Rick Perry-nin bacısı Milla Perry Jones-dur.\nAncaq kritik zamanda gərginləşən ABŞ senatorları və ya amerikan mediasının məşhur qəzetləri “vasitəçilər”in yardımı ilə “atəşkəs”ə razı olurlar. Hər dəfəsində də ABŞ-dakı həmin bu Türk Amerikan Alyansı vasitəçilik missiyasını “uğurla” başa vurduğu üçün mükafatlandırılır.\nAzərbaycan dövləti içərisindəki böyük havadarları vasitəsi ilə “qurtarıcı” elan edilən Türk Amerikan Alyansı bütün bunları “Xocaəfəndi”nin xeyir-duası ilə etdiyini bildirir. Yəni, biz sizi ABŞ-ın sərt üzündən qoruyuruq, siz də bizim “maklubəçi” cocuqlara toxunmayın. Onlara fürsət verin…\nƏslində isə bu bir “ŞANTAJ ƏMƏLİYYATI”dır. Öncə müəyyən edilmiş senatorlar önlərinə qoyulan mətni oxuyurlar. Sonra amerikan qəzetləri ilə irtibata keçilir və Azərbaycan əleyhinə yazılar yazılmağa başlanır. Həmin yazılar və çıxışlar Azərbaycandakı gülənist məmurlar və media tərəfindən şişirdilir. Bunun ABŞ-ın Azərbaycanda çevriliş cəhdinə hazırlaşdığına dair cəhd olduğu tezisi “Gənclik” parkındakı məşhur restoranda müxalif mətbuatla tez-tez görüşən Gülənin Azərbaycandakı media koordinatorları tərəfindən o jurnalistlərə ötürülür. Nəticədə bu yazılar və çıxışların dayandırılması üçün düyməyə basılmasının zəruru olduğuna dair qərarı əldə edirlər. Sonra? Sonra Türk Amerikan Alyansı dövriyyəyə girir və “çox çətinliklə” “Vaşinqton Post” və ağlını-fikrini ermənilərin “əsir” aldığı senatorlar doğru yola gətirilirlər.\nQısacası, sizin “ABŞ Azərbaycanı sıxışdırır” kimi gördüyünüz hal əslində, Şantaj Əməliyyatıdır.\nQısa bir sorğu aparaq. Ərdoğanı hazırda hansı amerikan media qurumu sərt şəkildə tənqid edir? “Vaşinqton Post”. Niyə? Çünki Türk Amerikan Alyansı pulunu verib, yazısını yazdırır. Və elə başa düşülməsin ki, fətullahçılar bunu edirlərsə, ABŞ-ı ayağa qaldıra bilərlər. Əsla! Onları güclü edən bizim pulumuzdur. Bizim pullarımızla əvvəl bizi söydürür, sonra “qurtarıcı” olurlar. Azərbaycan dövlətinin lobbi işlərinə baxan, bu işə milyonlar ayıranlar isə ya bunu anlamayacaq qədər sadəlöhvdürlər, ya da çoxdan Paralel Şəbəkənin əsirinə çevriliblər. Təəssüf ki, bizdə bəziləri komforta-əyləncəyə düşkündürlər, onlar da bunu videoya çəkməyə…\nBu səbəbdən də “Vaşinqton Post”u susdurmaq yerinə, başqa kanallarla o yazını yazanla Türk Amerikan Alyansının əlaqələrini araşdırıb, həmin yazının Gülənin mətbəxində hazırlandığını ortaya qoymaq çox asandır. Təbii ki, Gülənin azərbaycanlı müridləri imkan versə…\nQeyd: Türk Amerikan Alyansının dəvətiylə, 2013-cü ildə Gülənin Azərbaycan imamı və fətullahçıların beyin mərkəzi olan Qafqaz Universitetinin Rəyasət Heyətinin sədri Ənvər Özərən və Gülənə bağlı TUSİAB-ın və TUSKON-un xeyir-duası ilə yaradılan “İpəkyolu” Sahibkarlığın İnkişafına Dəstək İctimai Birliyinin sədri Rəşid Çulaqov ABŞ-a səfər etmişdilər.\nBitmədi… Ötən yazılarımızdan birində Gülənin Azərbaycan imamı Elnur Aslanovun “Azərbaycanın Saakaşvilisi” olması üçün hazırladıqlarını yazmışdıq. Son məlumatlara görə, Elnur Aslanovu təhsil adı altında iki illik ABŞ-a aparmaq üçün çalışırlar. Bunun üçün bir neçə dəfə cəhd olsa da, Elnur Aslanov icazə alaraq getməyə üstünlük verib. Çünki əks halda İxtiyar Hüseynli, Fərhad Məmmədov kimi kadrlarının “yanması” və “asi” elan edilməsi gündəmə gələ bilər. Ən yaxşısı, icazə alaraq, Rauf Hüseynov, Rza İbadov kimi təhsil adı ilə ölkəni tərk etmək ki, qayıdarkən problem olmasın. İki gündən bir Fərhad Məmmədov və digər kadrları ilə “Torqovı”da görüşüb, AJDA Pekkan “dinləyən” Aslanovla bağlı İstanbulda da maraqlı söhbətlər dolaşmaqdadır. Azərbaycanda haqqında guya ölkədən çıxmaq qadağasının olduğu yazılan (“Çağ Öyrətim” məktəblərinin bağlanmayıb, “İstək”ə çevrilməsinə rəğmən “məktəbimiz bağlandı” vay-şüvəni edildiyi kimi) Elnur Aslanovun tez-tez İstanbulda olduğu bildirilir. Ataşəhərdə, anası Rəbiyyət Aslanovanın sonuncu həyat yoldaşı İlham Rəhimovun aldığı villada tez-tez buradakı adamları ilə görüşdüyü bildirilir. O da qeyd olunur ki, Prezident Aparatından “vurulması” gözlənildiyinin əksinə olaraq işinə yarayıb. Belə ki, PA-da daim nəzarətdə olan Elnur Aslanov yeni iş yerində tamamilə nəzarətsizdir. İşə gəldi-gəlmədi, dəyib-dolaşan yoxdur. Bu səbəbdən də bütün fəaliyyətini Gülənin gənclər qoluna həsr edib. Yəni, Gülən zamanında dövlətdən maaş alıb, dövlət əleyhinə çalışdığı kimi, Rabitə və Yüksək Texnologiyalar Nazirliyindən maaş alsa da, Aslanovu görən yoxdur.


Sovet Azərbaycanının beşinci Xarici İşlər naziri - Elmira Mikayıl qızı Qafarova + DOSYE\n09.01.2017 tarixindən başlayaraq 1918-ci ildən bu günə kimi olan Azərbaycanın Baş nazirləri – hər bir Baş nazir haqqında geniş və təhlil yazıları təqdim etdik. 08.07.2017 tarixindən etibarən isə Enter.News 1918-ci ildən bu günə kimi olan Xarici İşlər nazirlərimiz haqqında yazını təqdim edir. Sovet Azərbaycanının beşinci Xarici İşlər naziri 1983-cü il dekabrın 1-dən 1987-ci ilin dekabrın 22-ə qədər nazir olan Elmira Mikayıl qızı Qafarova barəsindədir.\nAzərbaycanın ictimai, siyasi və dövlət xadimlərindən biri Elmira Mikayıl qızı Qafarova olmuşdur. E.Qafarova 1934‐cü il martın 1‐də Bakıda qulluqçu ailəsində anadan olmuşdur. 1953‐cü ildə orta məktəbi müvəffəqiyyətlə, 1958‐ci ildə isə Azərbaycan Dövlət Universitetinin filologiya fakültəsini fərqlənmə diploma ilə bitirmişdir. O, Universietetdə oxuduğu zaman ən fəal tələbələrdən olmuş və Azərbaycan Dövlət Universitetinin komsomol komitəsinin katibi vəzifəsində işləmişdir.\n1958‐1961‐ci illərdə E.Qafarova ADU‐nun aspirantı olmuş və namizədlik dissertasiyasını müdafiə edib filologiya elmləri namizədi elmi dərəcəsini almışdır.\nE.Qafarova 1961‐1962‐ci illərdə Azərbaycan KP MK‐da elm və ali məktəblər şöbəsində təlimatçı, 1961‐1962‐ci illərdə isə Azərbaycan Lenin Kommunist Gənclər İttifaqının katibi vəzifələrində çalışmışdır. Tezliklə respublika gəncləri arasında böyük hörmət və nüfuz qazanan E.Qafarova Azərbaycan LKGİ‐nin birinci katibi seçilmişdir. O, bu vəzifədə 1966‐1970‐ci illərdə işləmişdir.\nE.Qafarova bu məsul vəzifədə Azərbaycan gənclərinin həyatda, təhsildə, istehsalatda bilik və bacarıqlarının artırmaları, inkişaf etdirmələri sahəsində xeyrli zəhmət çəkmişdir.\nE.Qafarova 1970‐1971‐ci illərdə Azərbaycan KP MK mədəniyyət şöbəsi müdirinin müavini, 1971‐1980‐ci illərdə isə Azərbaycan KP Bakı Komitəsinin ideologiya katibi olmuşdur. O, bu vəzifədə Bakı şəhərinin abadlaşdırılması, yaşıllaşdırılması, fəhlələrin, xüsusən gənc fəhlələrin partiyanın ideoloji mübarizəsinə cəlb edilməsi sahəsində xeyli iş görmüşdür.\n1980‐1983‐cü illərdə Azərbaycan SSR maarif naziri vəzifəsində çalışmış E.Qafarova Azərbaycanda maarifçiliyin yayılmasında, məktəb şəbəkələrinin çoxaldılmasında, savadlı, bilikli, təcrübəli müəllimlərlə təmin olunmasında, uşaqların təhsilə cəlb edilməsində yaxından iştirak etmiş, bir sıra məktəb olimpiadalarının əsas təşkilatçısı olmuşdur.\nE.Qafarova 1983‐1987‐ci illərdə Azərbaycan SSR xarici işlər naziri vəzifəsini daşımışdır. E.Qafarova xarici işlər naziri kimi Azərbaycanın Avropa, Asiya və Afrikanın bir sıra ölkələri ilə siyasi, ictimai və mədəni əlaqələrinin genişləndirilməsi, bir‐birinə nümayəndələr göndərməsi sahəsində, beynəlxalq müşavirə, konfrans və sessiyalarda yaxından iştirak etmişdir. O, 1984‐cü ilin oktyabrında BMT Baş Məclisinin XXXIX sessiyasının və onun komitələrinin iclaslarında iştirak və çıxış etmişdir. BMT Baş Məclisinin XXXIX sessiyasının üçüncü komitəsinin nümayəndələri irqçilik və irqi ayrı‐seçkilik qalıqlarının kökünü kəsmək məsələlərini müzakirə etmişlər. Diskussiyada birinci çıxış edən E.Qafarova irqi ayrı‐seçkiliyi kəskin tənqid edərək demişdir: “Bütün sahələrdə irqi ayrı‐seçkiliyi şirnikləşdirənlər hansı demokratiyadan, hansı vətəndaşlıq hüquqlarından, siyasi və ya sosial‐iqtisadi hüquqlardan danışa bilərlər”.\nE.Qafarova üçüncü komitənin “Beynəlxalq gənclər ili: iştirak, inkişaf və sülh” diskussiyasında çıxış edərək demişdir: “Gənclərin işsizliyi və qeyri‐hüquqi vəziyyəti problemi bir sıra ölkələrdə ağır problemdir. Çox vaxt gənclər irqçiliyin, aparteidin və irqi ayrı‐seçkiliyin obyekti olur, onların əsas siyasi və sosial‐iqtisadi hüquqları kobud şəkildə tapdalanır... BMT bunların həllinə daim diqqət yetirməlidir”.\n1987‐1989‐cu illərdə E.Qafarova Azərbaycan SSR Nazirlər Soveti sədrinin müavini vəzifəsində çalışmışdır. O, bu vəzifədə də humanitar sahələrə – elm, mədəniyyət, maarif sahələrinə rəhbərlik etmişdir.\nMəsul vəzifələrdə inam və xalqa sədaqətlə, pillə‐pillə addımlayan E.Qafarova 1989‐1990‐cu illərdə Azərbaycan SSR Ali Soveti Rəyasət Heyətinin sədri olmuşdur. O, Rəyasət Heyətinin sədri kimi bir sıra iqtisadi və siyasi əhəmiyyətli sərəncam və qərarlarının verilməsində fəal iştirak etmişdir. 1989‐cu il dekabrın 30‐da Gəncə şəhərinin adının bərpa olunması və 1990‐cı il martın 13‐də Azərbaycan xalqının milli bayramı olan Novruz bayramının rəsmən qeyd edilməsi haqqında fərmanları E.Qafarova imzalamışdır.\nAzərbaycanın siyasi və ictimai vəziyyətinin ağır və gərgin dövründə, erməni silahlı qüvvələrinin torpaqlarımızı işğala başladığı bir vaxtda sovet qoşunları 1990‐cı il yanvarın 19‐dan 20‐nə keçən gecə Bakıya soxularaq dinc adamları qətlə yetirdi. Bu vaxt E.Qafarova sovet rəhbərliyinin törətdiyi bu qanlı cinayətə etiraz bəyanatı ilə çıxış etmiş və onun haqqında həqiqəti tezliklə bütün ölkələrə yaymağa başlamışdır. Həmin bəyanatda deyilirdi: “SSRİ Ali Soveti Rəyasət Heyəti tərəfindən respublikamızın Bakı şəhərində fövqəladə vəziyyət elan edilməsi ilə əlaqədar olaraq Azərbaycan xalqı, respublikanın bütün vətəndaşları adından qəti etirazımı bildirirəm… Tam məsuliyyət hissi ilə bildirmək istəyirəm ki, Azərbaycan SSR ali dövlət hakimiyyət və idarə orqanları SSRİ Ali Soveti Rəyasət Heyətinin belə bir qərarının qəbul olunmasına razılıq verməmişlər. Tökülən qan üçün bütün məsuliyyət bu qərarı qəbul etmiş və bilavasitə onun icrasını təmin etmiş SSRİ orqanları və onların vəzifəli şəxslərinin üzərinə düşür”. Bu şəxsi bəyanatı ilə kifayətlənməyən E.Qafarova 160 deputatın müraciəti ilə 1990‐cı il yanvarın 21‐22‐də Azərbaycan SSR Ali Sovetinin fövqəladə sessiyasını çağırdı və ona başçılıq etdi. Sessiya yanvarın 22‐də E.Qafarovanın imzası ilə “SSRİ Ali Sovetinə, müttəfiq respublikaların Ali Sovetlərinə, Sovet İttifaqı xalqlarına, dünyanın bütün ölkələrinin parlamentlərinə, Birləşmiş Millətlər Təşkilatına Azərbaycan SSR Ali Sovetinin Müraciəti”ni qəbul etmişdir. Müraciətdə deyilirdi: “Bakının və bütün Azərbaycanın dinc əhalisinə qarşı misli görünməmiş dəhşətli cinayət törədilir. Helsinki və Vyana müqavilələrinin sənədlərini imzalayan… hüquqi dövlət yaratmaq iddiasında olan sovet dövləti qanunları tapdalayaraq... SSRİ Ali Sovetinin sanksiyası və respublikanın ali hakimiyyət orqanlarının razılığı olmadan yanvarın 19‐dan 20‐nə keçən gecə Azərbaycana qarşı təcavüz etmişdir, müxtəlif silah növlərindən (tanklardan, zirehli transportyorlardan, avtomat silahlardan, hərbi aviasiya və donanmadan) istifadə edərək elan olunmadan Bakı şəhərinə, respublikanın digər rayonlarına hücum edib dinc əhalini, Bakıda fövqəladə vəziyyətin elan olunmasına və şəhərə qoşun hissələrinin girməsinə etiraz edənləri amansızcasına qırmışlar, yüzlərlə ölən, minlərlə yaralanan və itkin düşənlər var…\nAzərbaycan SSR Ali Soveti ölkə və dünya ictimaiyyətinə müraciət edərək onları Azərbaycan torpağında törədilmiş bu milli qırğın aktını pisləməyə çağırır”.\n1990‐cı ilin mayından respublikada prezident idarəçiliyinə keçildi, Azərbaycan SSR Ali Sovetinin Rəyasət Heyəti və onun sədri vəzifəsi ləğv olundu. E.Qafarova deputatlar tərəfindən yekdilliklə Azərbaycan SSR Ali Sovetinin sədri seçildi. O, 1990‐1992‐ci illərdə Azərbaycan Ali Sovetinə sədrlik etmişdir. E.Qafarova yaranmış ağır şəraitə baxmayaraq, Ali Sovetin sessiyalarını müntəzəm çağırır, qoyulan məsələlərin həllinə və respublikanın tam müstəqil olmasına, beynəlxalq aləmdə tanınmasına və nüfuzunun artmasına çalışırdı. E.Qafarova Ali Sovetin sədri olduğu dövrdə Azərbaycan xalqı üçün tarixi əhəmiyyətli qərarlar qəbul olunmuş və hadisələr baş vermişdir. Məsələn, 1991‐ci il oktyabrın 18‐də Azərbaycan Respublikasının dövlət müstəqilliyinin elan edilməsi; oktyabrın 29‐da onun müstəqilliyinin tanınması haqqında “Dünya birliyinin üzvü olan dövlətlərin parlament və hökumətlərinə Ali Sovetin müraciəti”; 1992‐ci il martın 2‐də Azərbaycan Respublikasının BMT‐də qəbul edilməsi və s.\nE.Qafarova dəfələrlə Azərbaycan SSR Ali Sovetinin deputatı, Azərbaycan KP MK və Bakı Komitəsinin üzvlüyünə namizəd və üzvü, ÜİLKGİ MK və ALKGİ MK üzvü olmuşdur. Azərbaycan Ali Sovetinin sessiyalarında, Azərbaycan KP və Bakı Komitəsinin, ÜİLKGİ və ALKGİ‐nin plenum, konfrans və qurultaylarında iştirak etmişdir.\nO, bir ictimai və dövlət xadimi kimi iki dəfə Qırmızı Əmək bayrağı və Şərəf nişanı ordenləri ilə mükafatlandırılmışdır.\nE.Qafarova 1993‐cü il avqustun 1‐də Bakı şəhərində vəfat etmiş və Fəxri xiyabanda dəfn olunmuşdur.


Natiq Əliyevin həbsi gözlənilir :: media news\nГлавная страница > Natiq Əliyevin həbsi gözlənilir\nNatiq Əliyevin həbsi gözlənilir\nDünya Bankı bununla bağlı Bakıya rəsmi müraciət ünvanlayıb\n10.05.2012 / 10:12\nXatırlayırsınızsa, 1990-cı illərin sonunda özəlləşdirmə vaxtı Azərbaycanın neft sənayesini nəzarətə götürmək iştahı 65 yaşlı konnektikutlu iş adamı Frederik Bourke və onun biznes ortaqlarına olduqca baha başa gəldi. Keçən ilin dekabr ayında Nyu Yorkun Manhattan səmtində yerləşən Federal Apelyasiya Məhkəməsi yüksəkçinli Azərbaycan rəsmilərinə rüşvət verməkdə günahlandırılan amerikalı iş adamına qarşı həbs-qətimkan tədbirini qüvvədə saxlamaqla yanaşı, həm də bu məsələni yenidən gündəmə gətirmiş oldu.\nBildirək ki, 2005-ci ildə açılmış ittiham aktına görə, Bourke 1998-ci ildə çex investoru Viktor Kojeni ilə əlbir olaraq, Azərbaycan rəsmilərini külli miqdarda nağd pul, səhm, başqa hədiyyələrlə ələ alaraq, Dövlət Neft Şirkətinin saxta hərracla özəlləşdirilməyə çıxarılmasına nail olmaq niyyəti güdüblər.\nDüzdür, sövdələşmə baş tutmayıb, belə ki, bir ildən sonra Azərbaycan rəhbərliyi şirkətin satılmadığını bəyan edib, buna baxmayaraq, biznes əldə etmək, yaxud icarəyə götürmək üçün xarici hökumət rəsmilərinə rüşvət təklifi və onun icrası ABŞ Xarici Korrupsiya Aktına əsasən, cinayət hesab olunur.\nBourke 2009-ci ildə Nyu York şəhər məhkəməsi tərəfindən bu işə görə bir illik qapalı həbs və daha üç il şərti həbs cəzasına məhkum edilib, həmçinin 1 milyon dollar cərimə olunub.\nOnu da xatırladaq ki, keçən ilin fevral ayından etibarən rəsmi Bakı korrupsiyaya qarşı mübarizə elan etdi. Və elə həmin andaca mətbuatda belə bir xəbərlər yayıldı ki, mahiyyətcə «məmurların rüşət pəhrizi»ni xatırladan bu kampaniyanın özündə belə YAP iqtidarı könüllü qərar verməyib və bu proses Dünya Bankının bir layihəsidir. Əslində antikorrupsiya tədbirlərinin daha çox layihə mahiyyəti daşımasını sonradan da cərəyan edən hadisələr də sübuta yetrdi. Belə ki, daha iri rüşvət və korrupsiya mexanizmlərinin mövcudluğu şəraitində büdcənin pulları hesabına formalaşan korrupsiyaya qarşı mübarizə idarəsi xırda məmurları hədəfə almaqla əslində gözdən pərdə asdığını nümayiş etdirdi. Eyni zamanda korrupsiyaya qarşı mübarizə idarəsi adlı qurum, sanki hakimiyyəti başdanbaşa sarımıh rüşvətxor «akulaları» görməyibmiş kimi davranaraq, jurnalist ovunu da özünün ən sevimli peşələrindən birinə çevirdi. Ki, bütün bunlar da Azərbaycanda antikorrupsiyanın daha çox imitasiyasından xəbər verirdi.\nDia.az-a Nazirlər Kabinetindəki mənbələrdən sızan informasiyada isə qeyd olunur ki, beynəlxalq qurumlar, xüsusən də Azərbaycanla antikorrpsiya prosesinin əsas ortağı olan Dünya Bankı məsələni heç də bu şəkildə qoymaq niyyətində deyillər. Və hətta köhnə işlərin də araşdırılmasını rəsmi Bakıya təklif edirlər. Mənbəmiz bildirir ki, Frederik Bourke ilə bağlı qalmaqalın hələ də gündəmdə qalması Dünya Bankını da eyni mövzuya toxunmağa sövq edib: «Artıq bu işin Azərbaycanın da istintaq orqanları tərəfindən araşdırılması ilə bağlı beynəlxalq qurumdan rəsmi Bakıya müraciət daxil olub. Müraciətdə həm də Viktor Kojennini Bakıdakı korrupsioner partnyorlarının kimlikləri ilə bağlı məxfi sənədlər də var ki, onların cəzalandırılması net şəkildə tələb olunur».\nHələlik rəsmi Bakının bu tələbə hansı formada cavab verəcəyini bilməsək də, mənbəmiz yalnız onu söylədi ki, bu gün üzdə olan məmurlardan konkret olaraq cəzalandırılması tələb edilənlərdən biri də sənaye və energetika naziri Natiq Əliyevdir.


İstixana kompleksinin rəhbərinə müavin tələb olunur - iş elanları, vakansiyalar\n12:15 - 10 May 2022\nVakansiya: İstixana kompleksi rəhbərinin müavini\nSon tarix 10 iyun 2022\n-İstixananın fəaliyyət istiqamətini müəyyən edir və xarici bazarlara mal çıxarılması məsələlərini təşkil edir və prosesə nəzarət edir;\n-İstixananın məhsuldarlığının artırılması üçün təkliflər verir;\n-İstixananın Maliyyə, Təchizat, İnsan Resursları və digər bölmələrin fəaliyyətinə nəzarət edir;\n-Nəzarət etdiyi struktur bölmələrinin işini və onların bir-biri ilə səmərəli qarşılıqlı münasibətini təşkil edir.\n-Onların işinin yüksək inkişafı və təkmilləşdirilməsi sahəsində fəaliyyətlərini istiqamətləndirir;\n-İstixananın fəaliyyətində riskləri müəyyən edir və müvafiq təkliflər verir.\n-Ali təhsil (Biznesin idarə olunması, Ümumi İqtisadiyyat və s. üstünlükdür);\n-Rəhbər vəzifədə 5 ilik iş təcrübəsi;\n-Maliyyə sahəsi üzrə yüksək səviyyədə biliklər;\n-İstixana sahəsində rəhbərlik təcrübəsi ;\n-Rus və ya ingilis dilində səlis danışıq bacarığı əlavə üstünlük hesab ediləcək;\n-İstixana Kompleksi Zirə qəsəbəsində yerləşir;\n-İş qrafiki: həftəiçi 6 gün, saat 09:00-dan 17:00-dək, şənbə 09:00-dan 14:00-dək\n10 saat, 14 dəq\n11 saat, 32 dəq\n11 saat, 43 dəq\n11 saat, 45 dəq\n13 saat, 48 dəq\n1 ay, 5 gün, 20 saat, 10 dəq\n1 ay, 3 həftə, 4 gün, 11 saat, 47 dəq\n2 ay, 1 həftə, 11 saat, 15 dəq\n2 ay, 3 həftə, 2 gün, 9 saat, 55 dəq\n9 saat, 45 dəq\n9 saat, 47 dəq\n9 saat, 49 dəq\n9 saat, 56 dəq


Bu otelin gecəsi 1 dollardır, ancaq bir şərti var - MARAQLI\n02/12/2019 [17:57] - Maraqlı - ( 2115 dəfə baxılıb)\nYaponiyada boş qalan otaqlarından gəlir qazanmağı hədəfləyən bir otel diqqət çəkmək üçün otaqların gecəsini 1 dollara müştərilərin istifadəsinə verir. Otel rəhbərliyi 1 dollarlıq otaqlarda gecələmək üçün isə müştərilərin qarşısına"You tube" vasitəsi ilə canlı yayım etmə tələbi qoyur.\nModerator.az xəbər verir ki, Yaponiyanın Fukuoka şəhərində yerləşən və rəsmi adı "Asahi Ryokan" olan oteldə 1 dollarlıq otaqlarda qalan müştərilərin otaqlarında keçirdikləri bütün gecəni "You tube" vasitəsi ilə yayımlamaları lazımdır.\nOtel rəhbərliyi bu yolla boş qalan otaqlardan reklam gəliri əldə etməyi hədəfləyir. Təxmin ediləcəyi kimi ayaqyolu və vanna otağında kamera olmur. Bundan başqa müştərilər əyinlərini də kameranın görmədiyi bir yerdə dəyişdirə bilir.


Tarix: 7-05-2015, 10:23 Oxunma sayı: 1 078 Bölmə: Hadisə / Sumqayıt\nSumqayıt şəhərindən paytaxt istiqamətində hərəkətdə olan "Mercedes" markalı yük maşınının sürücüsü, 1961-ci il təvəllüdlü Məcidov Ağababa Qulam oğlu idarəetməni itirib. Nəticədə yük maşını yoldan çıxaraq, aşıb.\nQəza zamanı xəsarət alan sürücü hadisə şahidlərinin səyləri ilə avtomobildən çıxarılıb. Ağababa Məcidov təcili tibbi yardım briqadası tərəfindən 1 saylı Şəhər KLiniki Xəstəxanasına çatdırılıb. Xəstəxanadan verilən məlumata görə, ağır kəllə-beyin travması və baş beyinin silkələnməsi diaqnozu qoyulan sürücü reanimasiya şöbəsinə yerləşdirilib.\nQəzadan sonra hadisə yerinə Baş Dövlət Yol Polisi İdarəsinin əməkdaşları, eləcə də, hadisənin fəsadlarının aradan qaldırılması üçün ağır texnika cəlb edilib. Aşan yük maşını çətinliklə olsa da, ərazidən uzaqlaşdırılıb. (Lent.az)


Azərbaycanda DƏHŞƏT – Qadını ata bağlayaraq sürüdülər » Azerinfo.Az\n10-10-2019, 14:48 Oxunub: 416\nAzərbaycanda DƏHŞƏT – Qadını ata bağlayaraq sürüdülər\nGoranboy rayonunda qonşular arasında dava düşüb.\nBAKU.WS-in bölgə müxbirinin verdiyi məlumata görə, hadisə Xanqərvənd kəndində qeydə alınıb.\nİlkin məlumatlara görə, kənd sakini, 1984-cü il təvəllüdlü Sahilə Ələkbərova bir neçə gün əvvəl itmiş atlarının qonşusunun həyətində olduğunu görərək onlara gedib.\nQadın qonşusundan atlarını geri qaytarmağı tələb edib. Bu zaman iki qonşu qadınla aralarında mübahisə yaranıb. Qonşu qadın oğlu və qızı ilə birlikdə S.Ələkbərovanı döydükdən sonra qadını həmin ata bağlayaraq sürüyüblər.\nAğır bədən xəsarətləri alan qadın ailə üzvləri tərəfindən xəstəxanaya çatdırılıb.\nHadisə ilə bağlı hüquq-mühafizə orqanlarına məlumat verilib, araşdırmalara başlanılıb.\nİki kişi və bir qadın döyülüb – Xəstəxanaya yerləşdiriblər Hadise Yaşlı qadının üstünə benzin töküb yandırdılar – Azərbaycanda DƏHŞƏT – Foto Kriminal Ailəli qadınla mesajlaşan şəxsə işgəncə verildi — Azərbaycanda dəhşətli hadisə Hadise Sumqayıtda qonşu qadınlar arasında bıçaqlaşma olub – FOTO Hadise Gəncədə 52 yaşlı qadını qətlə yetirən şəxs tutulub - Yenilənib Kriminal


Analar ölmeyecek – Şekil - Azadliq Xeber\nAnalar ölmeyecek – Şekil\nƏgər əvvəllər Azərbaycanda doğuş zamanı ölüm halları çox idisə, artıq bu hallar nisbətən azalmaqdadır. Respublika Perinatal Mərkəzinin direktoru Sevinc Məmmədovun ANS PRESS-ə verdiyi məlumata görə, tibb müəssisəsinə ən ağır xəstələr qəbul olunur.\n“Azərbaycanda beynəlxalq təxrübəyə əsaslanaraq bu mərkəzi yaratdılar. Hazırda Azərbaycanda Perinatal Mərkəzə hamiməlik zamanı xüsusi risklər daşıyan qadınlar daxil olur. Əgər əvvəllər qadınlar hamiməliyin 28 həftəliyində doğuş edirdisə, indi artıq bizim imkanlarımız var ki, ehtiyac yaranarsa, qadını hamiləliyin 22 həftəsində əməliyyat edərək uşağı salamat çıxaraq”, – deyə Sevinc Məmmədova bildirib.\nPerinatal Mərkəzdə normal doğuş keçirənlər 4 gün saxlanılır. Qeysəriyyə əməliyyatı ilə doğuş keçirən qadın normal əməliyyat olunubsa, 5 gün qalmalıdır. Lakin qadınlarda ağır hallar olursa, bu müddət 7-8 vəzən 10 günə qədər uzana bilər.\nPerinatal Mərkəz dövlət tərəfindən xüsusi dərmanlar və tibbi avadanlıqlarla təmin olunub. Tibbi avadanlıqlar super vəziyyətdədir.\nPerinatal Mərkəzdə Avropa, Amerik, Türkiyə Belarusi və digər ölkələrdən istehsal olunan aparatlar var. Perinatal Mərkəzində işləyən həkimlərin hamısı təcrübəli və peşəkardırlar. Onların içərisində professor, elmlər doktoru, dossentlər var. Burada işləyənlərin çoxu xarici ölkələrdə təcrübə keçiblər.\nANS PRESS Perinatal Mərkəzindən hazırladığı fotoreportajı təqdim edir.


İcra başçıları niyə Padşaha çevirilir? - Azinforum.az İnformasiya Portalı\nAna səhifə / Siyasət / İcra başçıları niyə Padşaha çevirilir?\nMövzu ilə bağlı Yenisabah.az-a danışan deputat Fazil Mustafa isə hesab edir ki, icra hakimiyyətlərin ləğvinə, yaxud icra başçılarının səlahiyyətlərinin azaldılmasına ehtiyac yoxdur. “Sadəcə məhkəmə sistemində islahatlar aparılsın, yetər. Vətəndaşlar məhkəmələrdə hüquqlarını qoruya biləcəklərsə, o zaman bu cür problemlər olmayacaq. İdarəteməyə gəlincə, qanunlara riayət edilməlidir”, – deyə deputat bildirib.\nÖncəki Modelyer “Azpetrol”u ifşa etdi – “Maşın 66 litr tutur, 83 litrin pulunu aldılar”\nNövbəti İki partiya sədrinin görüşü olub\nSfera.az-a daxil olan məlumata görə, Mübariz Qurbanlı YAP-ın icra katibi vəzifəsində Əli Əhmədovu əvəzləyəcək. Hal-hazırda …


Bu qadınlara cinsi əlaqədə olmaq qadağandır! » Saqlamheyat.az: saglamlq ve onunla bagli her sey haqqinda melumat sayti.\nSaqlamheyat.az » Xəbərlər » Bu qadınlara cinsi əlaqədə olmaq qadağandır!\nQadınları ən çox maraqlandıran suallardan biri də hamiləlik zamanı cinsi əlaqədə olmağın mümkün olub-olmadığıdır. Bəs, hamiləlik zamanı cinsi əlaqədə olmağın dölə və ya hamiləliyə zərərləri varmı?\nAdətən, qadınları hamiləliklərinin ilk dövrlərində vaxtaşırı cinsi əlaqədə olmağı arzulayırlar. Hamiləlik zamanı gərgin vəziyyətdə olan qadının psixoloji durumunun normal olması üçün bu, vacib amillərdən sayılır.\nSaqlamheyat.az bildirir ki, medicina.az bu mövzu ilə bağlı ginekoloq Mehriban Musayevadan açıqlama alıb. - Hamiləlik zamanı cinsi əlaqədə olmaq çanaq dibi əzələləri və uşaqlıq üçün yaxşı gimnastikadır.\nBuna görə də hamilə qadınların sekslə məşğul olmaları onların doğuşa hazırlaşmalarına komək olur. - Amma bəzi hallarda bu zövqdən imtina etmək tələb olunur.\nBuna səbəb cinsi əlaqədə olmağın çox zaman hamiləlik üçün təhlükə yaratmasıdır.\n- Dölün düşük təhlükəsi olarsa, həmçinin, USM müayinəsi zamanı ciftin aşağıda yerləşdiyi müəyyən edildikdə cinsi əlaqəyə icazə verilmir.\n- Hamiləliyin son 3 ayında da cinsi yaxınlıq təhlükəli hesab edilir. Əks halda dölün düşməsi, vaxtından əvvəl doğuş, qarında ağrılar, qanlı axıntı, dölətrafı mayenin axması, ciftin qopması, cinsi sistemdə iltihablaşma, zədələnmə kimi problemlər meydana gələ bilər.\n- Hamilə qadınlar mütləq ginekoloqla məsləhətləşməlidirlər. Əgər həkim cinsi əlaqənin hamiləliyə və dölə zərər vuracağını bildirərsə, onda bundan tamamilə imtina etmək məsləhətdir. Unutmaq olmaz ki, hər bir qadının orqanizmi individualdır.\nMuəllif: narmin 14-07-2019, 08:23 Baxılıb: 1 608\n"Axırıncı dəfə 2017-ci ildə cinsi əlaqədə olmuşduq" - Dəhşətə gətirən cinayətin təffərrüatı / FOTOLAR\nSeksoloqların məsləhəti..Arzuolunmaz hamiləlikdən qaçmaq üçün cinsi əlaqə zamanı istifadə olunan qoruyucular və zərərləri...\nCiddi xəstəliklərdən qaçmaq üçün bunu bilməlisiniz!Cinsi əlaqə zamanı istifadə olunan qoruyucuların zərərləri...


Ədəbiyyatın yaratdığı estetik sevgi üslubu - Günel EYVAZLI | Edebiyyatqazeti.az\nƏdəbiyyatın yaratdığı estetik sevgi üslubu - Günel EYVAZLI\n01.09.2017 11:01 | 1953 dəfə oxunub A A+ A- Ədəbi tənqid\nƏdəbiyyat insan həyatına birbaşa olaraq təsir edən amil deyil. Bəli, bunu dəfələrlə söyləmişik, bunu bilirik. Ədəbiyyatın cəmiyyətə, fərdlərə təsir etmə, tərbiyə etmə kimi missiyası da yoxdur. Bu da çox doğrudur. Amma insan istəsə də, istəməsə də ədəbiyyatın yaratdığı modelləri öz həyatına yansıda bilir. Daha doğrusu, iqtisadi dillə fikirlərimizi ifadə etsək, biz bazarın bizə təklif etdiyi istənilən əlbisəni və yaxud məhsulu maraqla qarşılayıb və onu öz əynimizdə, həyat tərzimizdə görmək istəyində bulunuruq. Onu istəyirik, alırıq, tətbiq edirik.\nKitabdan uzaqlaşan müasir cəmiyyəti bazar idarə edir. Təklif olunan hər şey maddidir, parıltılıdır, gözəldir. Mənzillərimiz belə ilin trendinə uyğun şəkildə təmir edilir. Biz bənzər həyat tərzini seçirik. Biz bənzər həyat tərzini bəyənirik. İndividium anlayışı zamanla təfəkkürümüzdən sıxışdırılır. Hətta biz, insanlar arasında saç düzümü ilə, əlbisəsi, həyat tərzi ilə seçilən şəxsi də normal qəbul edə bilmirik. Çünki o, çoxluqdan fərqlənir. Çoxluqdan fərqlənənlər isə bənzərlər arasında yabancı kimi görünür.\nBu, təkcə bizim cəmiyyətin problemi deyil. Üzü proqresə addımlayan istənilən cəmiyyətin keçdiyi yoldur. Yəni teatrların, kitabxanaların, sərgilərin, ədəbiyyatın estetik anlayışlardan biri kimi qəbul etməsi üçün əlbəttə, cəmiyyət hələ maddi estetikanın dadını çıxarmalıdır. Bizim cəmiyyətdə də zatən hər şey bu yöndə getməkdədir. Üzü mənəviyyata doğru gedən yolda xaotik bazar cazibəsi insanların başını döndürür. Biz daha çox komfortu bəyənirik. Biz istirahətimizi də hamı kimi qurmaq istəyirik. Rahatlıq anlayışı yaşam anlayışı ilə paralellik təşkil etməyə başlayır və s.\nBir əlavə də etmək istəyirəm, cazibə dedikdə cəngəlliklərin geridə qalmış tayfalarını xatırlayıram. Maraqlı bir məlumatı sizlərlə bölüşmək istəyirəm. Avropalılar zəngin qızıl yataqlarına malik ərazilərdə yerli əhali ilə qarşılaşdıqda onların istifadə etdiyi bəzək əşyalarını - qızılı, gümüşü görüncə onu asan yolla əldə etmək formasını tapmışdılar. Bu forma mübadilə idi. Avropalılar yerli əhaliyə rəngli şüşə qırıntıları təklif edərək onları sehrə salırdılar. Parıltılı şüşələri qızıl və gümüşlə dəyişirdilər.\nƏslində, demək istədiyim bu deyil ki, biz də bizə təklif olunan nəyəsə görə nələrisə əlimizlə könüllü surətdə veririk. Yox, əsla. Bunu söyləmək istəmirəm. Sadəcə, təklif modeli və həmin modeli həyatımıza tətbiq etməni aydınlaşdırmağa çalışıram. Əlqərəz, müasir bazarların mövcud olmadığı zamanlarda, komfortun mövcud olmadığı zamanlarda insanlar düşüncələrini nə iləsə məşğul edirdilər. Öncə sayrışan, parıltılı ulduzlar onların diqqətini çəkdi. Elə bu maraq insanları astronomik açılışlara, həndəsəyə, rəqəmlər sisteminə gətirib çıxardı. İnsanlar bekar qaldıqları zamanlarda təbiətlə maraqlanmağa başladılar. Həyatlarına komfortu yansıtmaq üçün uzaq meşələrə giləmeyvə toplantısı üçün getmək istəmədilər. O səbəbdən də bağ-bostançılıq, ağac əkmək ənənəsi yarandı. Əkinçilik meydana çıxdı. Müasir dünyada (həm də qədim zamanların sivilizasiyaları nəzərdə tutulur) isə məhsul verən, doyuran yaşıllıq, estetik anlayışa çevrilə bildi. Yəni biz gül-çiçəkdən məhsul almasaq belə, onunla özümüzü doyurmasaq belə, zövq alma estetikasını özümüzdə formalaşdırdıq. Zövqlə kifayətləndik. Eləcə heyvandarlıq da asan yaşayış yoluna bir addım oldu. Yəni hər şeyi ətrafımızda cəm etməklə komfortlu yaşayışın ilkin nümunələrini yarada bildik. Sonra bu, daha da genişləndi. Komfort anlayışına estetika da əlavə edildi. Sənətkarlıq bir zamanlar yalnız əkinçilik alətlərinin yaradılmasına xidmət edirdisə, sonradan estetik anlayışa çevrilməyə başladı. Estetika anlayışı zamanla daha da böyüdü. Hər şey paralel olaraq inkişaf etdi. Nələrsə bir zamanlar yalnız yedirməyə hesablanırdısa, sonralar həm də zövqə çevrilməyə başladı. Hətta ilkin bütlər belə sonrakı dövrlərin bütlərindən öz estetik quruluşuna görə fərqləndi. Bu artıq incəsənətin doğuluşu idi.\nDilin özü belə məhz estetik anlayış sayıla bilər. Yalnız hərbi qayda-qanunları tətbiq etmək üçün istifadə olunan dil, sonradan estetik biçimdə danışıq dilinə çevrildi. İlkin ədəbiyyat isə onu bir az da cilalayaraq fərqli üslubda, fərqli tərzdə nümayiş etdirməyi bacardı. Ədəbiyyatın uydurduğu kəlmələr estetik biçim kimi danışıq dilinə daxil oldu. Özünü savadlı göstərmək istəyən şəxs kitab əhli olduğunu bildirmək üçün ədəbi dilin potensialından istifadə etməyə başladı. Ədəbi dil estetikası danışıq dilini öz tilsiminə saldı.\nƏdəbiyyat əslində insan şüurunun fantaziya, xəyal qoludur. Yəni yaradıcı beyin düşüncələrində yaratdıqlarını rahatlıqla sözə çevirir. Mətn adlı esetetik söz qalası yapa bilir. Həm də cəmiyyətə yetəri sayda modellər çoxluğu təklif edir. Ana modeli, qəhrəman modeli, ayrılıq, xəyanət modeli, eşq, sevgi, duyğu modeli və s.\nİnsan bütün canlılar kimi bioloji varlıqdır. Qidalanır, hərəkət edir, nəfəs alır, nəsil artırır və s. Nəsil artırmaq anlayışı həm də kobud səslənir. Daha çox bəşəriyyətin ilkin mərhələsindəki kobud alətlərin quruluşu kimi kələ-kötür, dəqiq biçimi olmayan daş parçası kimi görünür. Elə bu səbəbdən də müasir dünyada zorakılıq, heyvani davranış estetik quruluşa uyğun gəlmədiyi üçün vəhşilik və qeyri-insanilik hesab olunur. Çünki insanlığın əsrlərdir formalaşdırdığı estetik, etik davranışlar çərçivəsindən baxdıqda şəxsin kobudluğu, barbarlığı, zorakılığa meyilliliyi müasir insanlıq konstekstindən çıxmış olur. O səbəbdən də cəmiyyətdə özlərini uyğun apara bilməyən şəxslər cəmiyyətin nadanlar üçün nəzərdə tutulmuş həbsxana divarları ilə cəzalanırlar. Və yaxud normal cəmiyyətləri qanunlar idarə edir də deyə bilərik. Və yaxud din yazılmamış mənəvi qanunlar sistemi kimi insan hisslərini çərçivədə saxlamağa dəvət edir. Çünki meşə insanından fərqli olaraq müasir dünyanın adamına çevrilmiş bəşəriyyət daha həmin insana qayıtmaq istəmir. (Doğrudur, biz son vaxtlar cəmiyyətdə və filmlərdə, hətta cizgi-filmlərində bunun əksini görürük. Hələ ki insanlıq içindəki meşə adamını obraz şəklində təqdim etsə də, bacardığı qədər müasir insan biçimindən uzaqlaşmaq istəmir. Bəlkə də fantaziya məhdudluğu və film industriyasında yenilik istəyi ssenari müəlliflərini meşə xurcunundan vəhşi obrazları sənətə gətirməyə sövq edir). O səbəbdən də estetik anlayışlar insanları bütün həyatı boyu izləyir. Şəxs cəmiyyət arasında barbar görünməmək üçün özü üzərində işləməli olur.\nNəsli artım kimi anlayış, yəni insanı daha çox digər canlılardan fərqli etməyən anlayışa ədəbiyyat məhəbbət və sevgi adı verməklə estetik libas biçir. Həm də hissləri önə çəkərək onu fiziki istəkdən uzaqlaşdırmağı bacarır. Üzü miflərdən, Homerdən, nağıllardan bu yana biz müxtəlif biçimli sevgi modelləri görmüş oluruq. Ədəbiyyat yaradıcıları öz fantaziyalarını işə salaraq insan hisslərinə yeni biçimli paltar tikir. Həmin biçim estetik cazibəsi ilə insanları ovsunladığı üçün insanlar ədəbiyyatın təklifini məmnuniyyətlə qəbul edərək onu həyatlarına yansıtmağa çalışır. Əsli və Kərəm, Paris və Yelena, Romeo və Cülyetta, Odissey və Penelopa, "Dədə Qorqud" dastanında rastlaşdığımız onlarla cütlük model olaraq, bəlkə də ədiblərin özü də bilmədən estetik, zövqlü anlayışa çevrilə bilir. İnsanlar real həyatlarında atdıqları addımları belə o modellərdən istifadə edərək gerçəkləşdirirlər. İztirab, göz yaşı, romantika, yuxular, məktublaşmalar ədəbiyyatın gətirdiyi vasitələr idi. Və həmin ədəbi yazışmalar öz romantikasını gerçək həyatda da tapa bildi. Sevgiyə görə Bisütun qayasını yarmaq, sevgiyə görə qəhrəmanlıq nümayiş etdirmək ədəbiyyatdan real həyata keçid etdi. Əslində mükün ola bilən konkretlik, uzun-uzadı məhəbbət pillələrinə çevrilərək öz estetikasını yaşamağa başladı. Və hər kəs öz real həyatında romana bərabər ömür yaşamaq istəyində olduğundan ssenariyə alınmış mətn kimi öz həyatını proqramlaşdırmağa başladı. Qəribəsi odur ki, bu estetika hələ də XXI əsrdə qalmaqdadır.\nƏdəbiyyat öz ideal yaradıcılığı ilə sanki ilahi sirlərin üzərindən örtük açır. Amma bu örtüyü açana qədər ona o qədər bədiilik və rənglilik verir ki, sanki sirr daha cazibəli göründüyü üçün heç açılmasına ehtiyac duymursan. Sanki Platonun özü də bilmədən yaratdığı yeni, ruhi platonik sevgi açıqlamaları, sevgi fəlsəfəsi ədəbiyyatın sonrakı mərhələlərində inkişaf edərək real həyatı da öz ahənginə ala bilir. Və sevgi dedikdə hamı inandığı ədəbiyyat üslubunun işartılarını öz praktik həyatında görmək istəyir. Sanki bu düstur yalnız ədəbiyyatdadır və həmin düstura uyğun olan işartılar sevgi sayıla bilər kimi anlaşılır.\nİstənilən halda, təklif olunan ədəbiyyat modeli və ya üslubu olduqca maraqlı, bəyənilən və estetikdir. Belə deyək, sivil insan biçiminə daha uyğundur. Və insan hisslərinin heyvana çevrilməməsi üçün kitabların çiyinlərinə aldığı missiya sonradan musiqiyə, film janrına ötürülərək cəmiyyəti idarə edən din adlı mənəvi kodeksə bənzər şəkildə görünməz haşiyə ilə insanlığı çevrələyir. Estetika hələ də insanlığın xislətində yaşayan meşə adamını üzə çıxarmamaq üçün təbliğatını davam etdirir. Müasir dünyanı cənginə alan iki ünsür isə hələ də kəsişməz şəkildə paralel olaraq inkişaf edir. Əslində, dünyanı, insanlığı qoruyan həmin paralelin kəsişməməsidir. Çünki kəsişməsi ilə müəyyən anlayışlar öz yerini səhv sala bilər. Hələ ki, sülh və müharibə, vəhşilik və insanilik, xeyir və şər, olum və ölüm, intihar və günah anlayışı, zorakılıq və mərhəmət, laqeydlik və diqqət eyni müstəvidə öz yolunu davam etdirir. Ədəbiyyatın yaratdığı doğruluq, həqiqilik estetikası hələ də tərəzinin yaxşılıq qolu üzərinə ağırlığını salır. O səbəbdən də sənət insanlığı təbliğ edən, həm də insanlığı qoruyan anlayış kimi elə bizimlə birgə real dünyada addımlayır.


Bakıda barda başlayan sevgi qətllə bitdi - Qadınlar lezbiyan imiş?\nwww.XALQXEBER.az » Sosial » Bakıda barda başlayan sevgi qətllə bitdi - Qadınlar lezbiyan imiş?\nBakı Ağır Cinayətlər Məhkəməsində Sergey Vorobyovun cinayət işi üzrə məhkəmə iclası keçirilib.\n"Həmin gün Yulya ilə görüşdük. Yeyib-içmək istəyirdik. Lakin yer tapmırdıq. Yulya mənə dedi ki, Arzugilə gedək. Onlar çox kasıb yaşayırdılar. Evdə yeməyə heç nə yox idi. Yulya Arzuya 20 manat verdi. Onlar gedib yemək, araq aldılar. Biz oturub yeyib-içdik. Gecə saat 2 olardı. Yulyaya dedim ki, gəl səni evə aparım. O da mənimlə çıxdı. Biz getdik"- deyə şahid qeyd edib.\n"Oradakı söhbət zamanı bildim ki, Arzudan əvvəl də Sergeyin yaşadığı qadın ölüb. Daha sonra o, Arzu ilə barda tanış olub və evə gətirərək birlikdə yaşamağa başlayıblar. İkinci qadın da öldü, birini tapsa, o da öləcək".\n"Elə şey olmayıb. Kim deyirsə, səhv deyir. Balamın canı, belə şey olmayıb"- deyə şahid bildirib. Amma təqdirləndirilən şəxs buna etiraz edib.\n"Ay şərəfsiz, sən Arzunu öldürmüsən, məni də bıçaqlamısan. Bizim davamız məhz elə qızların bir-birini qucaqlaması ilə oldu. Bu mənə xoş gəlmədi. Ona görə mübahisə yarandı. Sonrasını xatırlamıram. Gözümü açanda bıçaqlanmışdım. Arzu isə öldürülmüşdü".\nO, ittihamla özünü təqsirli bilməyib və İlahəni öldürmək niyyəti olmadığını deyib: "Məni iki dəfə bıçaqla vurduqda əlini burdum, bıçaq təsadüfən ona dəydi. Hadisə zamanı ikimiz də sərxoş idik. Yulya ilə Viktor bizə gələndə spirtlə suyu qarışdırıb içmişdik. Onunla "Arlekino” barında tanış olmuşduq. Özünü "Arzu” kimi təqdim etmişdi. Həmin vaxtdan evimə gəldi, bir yerdə yaşamağa başladıq. İlahə ofisiant işləyirdi. Özünün dediyinə görə, Türkmənistanda anadan olub, 13-14 yaşlarında Azərbaycana gəlib, atası ikinci dəfə ailə qurub, doğma bacı-qardaşları olmayıb. Mənə danışmışdı ki, bir oğlana qoşulub qaçıb, uşağının hazırda 15 yaşı var, əri isə iki il əvvəl rəhmətə gedib”.\nS.Vorobyov hadisə günü baş verənləri istintaqda belə izah edibmiş: "Süfrə arxasında Arzu Yulyayla səmimi görüşdüyümə görə mənə irad bildirdi. Dedim ki, "bəsdir, İlahə, o mənim uşaqlıq dostumdur, hətta o vaxt bir-birimizi sevmişik də, indi bu söhbətləri eləmək lazım deyil”.


Yüklə 96,35 Kb.\nölçüsü 96,35 Kb.\nSürətin üzgəclə ölçülməsi\nHidrometrik fırlanğıc vasitəsilə sürətin ölçülməsi\nQR-21M (ГР-21М) fırlanğıcı.\nAxını səciyyələndirən əsas göstəricilərdən biri sürətdir. Sərfin ölçülməsi, hidrotexniki qurğuların layihələşdirilməsi, böyük çaylarda və kanallarda gəmilərin hərəkəti, elmi və təcrübi məsələlərin öyrənilməsi işlərində suyun sürətinə aid məlumatlardan geniş istifadə olunur.\nSürətin dəyişməsi, əsasən axının rejimindən asılıdır. Məcrada suyun qərarlaşmış hərəkəti rejimində, canlı en kəsiyin ayrı-ayrı nöqtələrində, sürət vaxtdan asılı olaraq dəyişmir. Turbulent axın rejimində isə sürət vaxtdan asılı olaraq həm qiymət, həm də istiqamətcə dəyişir. Hidrometriyada bu hadisəyə sürətin pulsasiyası deyilir. Turbulent axın rejimində ani vaxtda axının ixtiyari nöqtəsində olan sürətə ani sürət deyilir.\nYuxarıda qeyd olunduğu kimi, ani sürət vaxtdan asılı olaraq həm qiymət və həm də istiqamətcə dəyişir. Hesablamalarda ən çox axının ani deyil, orta sürətini təyin etmək lazım gəlir. Müəyyən vaxtda axının ixtiyari nöqtəsində olan orta sürətinə yerli sürət deyilir. Suyun sürətini ölçmək üçün müxtəlif cihaz və alətlərdən istifadə edilir. Ölçmə xüsusiyyətlərinə görə onlar aşağıdakı siniflərə bölünür:\na)Hidrometrik üzgəclər. Burada sürət, su ilə axıdılan kütlənin sürətini ölçməklə müəyyən olunur;\nb)Hidrometrik boru. Suyun axma sürəti hesabına yaranan təzyiqə görə sürət ölçülür;\nc)Batometr-taximetr. Bu cihazla sürət ona vahid vaxtda daxil olan suyun həcminə görə müəyyən olunur;\nd)Hidrometrik fırlanğıc. Burada suyun axma srəti təsirindən cihazın pərinin vahid vaxtda etdiyi dövrlər sayına görə sürət təyin edilir;\ne)Termohidrometr. Bu cihazla sürət, suyun temperaturu ilə qızdırılaraq suya salınmış elementin temperaturu arasında olan fərqə görə əmələ gələn istilik mübadiləsinə əsasən təyin olunur;\nə)Ultrasəslərə görə sürətin ölçülməsində əsas şərt axan suda tezliyi ultrasəs tezliyinə uyğun olan pulsasiya yaratmaqdan ibarətdir.\nFiziki və kimyəvi xassələrinə görə sudan fərqlənən, su axımı ilə birlikdə hərəkət etmə (üzmə) qabiliyyətinə malik olan cisimlərdən üzgəc kimi istifadə oluna bilər.\nÜzgəclə suyun sürətini ölçmək üçün onun axma sürəti suyun sürətinə bərabər olması şərti qəbul edilir. Ölçmə xüsusiyyətlərinə görə üzgəclər aşağıdakı növlərə bölünür:\nSəth üzgəcləri. Bu üzgəclər başqa üzgəc növlərinə nisbətən geniş istifadə edilir. Böyük çaylarda aerofotoqrafiya yolu ilə sürətin ölçülməsində bu üzgəclərdən istifadə olunur. Səth üzgəclərinin forması müxtəlif olur. Ölçmə üçün qəbul edilən üzgəc məcranın enindən, dərinliyindən və suyun axma sürətindən asılı olaraq seçilir. Səth üzgəclərinin ən sadə forması, diametri 15-25 sm, qalınlığı isə 3-5 sm olan ağac parçasından ibarətdir. Su ilə doldurulub ağzına bayraq sancılmış butulkadan, bir-birinə birləşdirilməklə yuxarısına bayraq, aşağısına isə yük asılmış taxta quraşdırılmış üzgəcdən enli və dərin məcralarda sürətin ölçülməsində istifadə olunur.\nSahildən baxanda aydın görünsün deyə üzgəclərə açıq rəngli bayraqcıqlar taxılır.Suvarma sistemlərində suyun sürətini ölçmək üçün axının hərəkət istiqamətinə perpendikulyar sistemin düzxətli sahəsində 1.2.3,4 hissələrri seçilib ayrılır və 5-ci hissə axın istiqamətilə əkaqələndirilir.\nBurada 2 və 4-cü xətlər (yuxarı və aşağı sahələr) arasındakı məsafə üzgəcin axında cızdığı əsas trayektoriya məsafəsidir, yəni surət bu xətlər arasında ölçülür. Ona görə sürət ( v, m/san) üzgəcin hərəkət trayektoriyası boyunca getdiyi məsafənin ( L, m ), həmin məsafənin qət etmə zamanına ( t, san ) olan nisbətilə təyin olunur\nSürəti ölçmək üçün üzgəci 1-ci sahədən buraxaraq 2-ci sahənin sərhəddinə çatdiqda saniyə ölçəni işə salıb, üzgəc aşağı sahənin sərhəd xəttinə şatdıqda dayandırmaq lazımdır. Alınmış ölçülər cədvələ yazılır:\nÜzgəclərin sahələri keçmə vaxtları\nÜzgəcin hərəkət müddəti,san\n0 dəq 00 san\n2 dəq 53 san\n1 dəq 58 san\n4 dəq 20 san\n1 dəq 31 san\nSəthi orta sürəti tapmaq üçün bəzən bir neçə üzgəci nömrələyib birlikdə buraxaraq, orta səthi sürəti tapmaq olar. (bizim misalda L=100 m götürülmüşdür).\nSəth üzgəcləri ilə sürətin ölçülməsinin mənfi cəhəti, küləkli havada ondan istifadə etməyin nisbətən əlverişsiz olmasıdır. Küləyin sürəti 6 m/san-dən çox olduqda üzgəcdən istifadə etmək məsləhət görülmür.\nDərinlik üzgəcləri. Axının müəyyən dərinliyində suyun sürətini ölçmək üçün dərinlik üzgəclərindən istifadə olunur. Bu üzgəclər bir-biri ilə iplə bağlanan iki qoşa üzgəcdən ibarətdir. Bunlardan birisi su səthində olur. Bu həmçinin göstərici rolunu oynayır. O birisi isə sürət ölçüləcək dərinliyə salınır.\nDərinlik üzgəcləri: a) – ağac kürə; b) – şüşə qab; c) – butulka; d) – plastmas\nQoşa üzgəclərin səth üzgəci probkadan, paralondan hazırlanır. Dərinlik üzgəci isə əlif yağı hopdurulan ağac kürəcikdən, içərisinə su doldurulmuş butulkadan, bir-birilə birləşdirilən iki plastmas lövhədən düzəldilir.\nMəcranın hər hansı dərinliyindəki sürəti (vh) müəyyən etmək üçün iki dəfə ölçmə əməliyyatı aparılmalıdır. Yuxarıda qeyd edildiyi kimi əvvəlcə qoşa üzgəclərlə birlikdə sürət təyin olunur:\nIkinci dəfə ayrılıqda səth üzgəci vasitəsilə vsət ölçülür. Sonra yuxarıdakı düstura əsasən tələb olunan dərinlikdəki sürəti belə\nAçıq məcralarda sürət şaqulunda orta sürət adətən 0,6 h dərinliyində olur. Bunu nəzərə alaraq dərinlik üzgəcini həmin dərinliyə salmaqla vor sürəti yuxarıdakı düsturu ilə təyin etmək olar.\nÜzgəc – inteqrator. Üzgəc-inteqrator vasitəsilə sürət şaqulunda orta sürəti bilavasitə ölçmək mümkündür. Bunun üçün hidrometrik ştanqın aşağı ucuna sapla bağlanmış kürəciyi suyun dibinə salmaq lazımdır. Ölçmə əməliyyatı aparılarkən sapa bağlanmış ip ştanq boyunca su səthinə tərəf dartılır. Sapın qırılması nəticəsində xüsusi çəkisi suyun xüsusi çəkisindən az olan kürəcik müəyyən trayektoriya ilə suyun səthinə qalxır.\nKürəciyin payadan qopub su səthinə çıxması üçün sərf olunan t vaxtını və ona müvafiq L məsafəsini ölçərək orta sürəti aşağıdakı kimi hesablamaq olar:\nDurğun suda kürəcik iplə ştanqdan qoparılarsa, o t vaxtında h dərinliyindən bərabər vo sürəti ilə suyun səthinə çıxacaqdır. Bu hal üçün\nyazmaq olar. Buradan\nkimi təyin olunur. Bu qiyməti düsturunda yerinə yazsaq;\nSuyun sürətini ölçən müasir cihazlar içərisində ən geniş yayılanı və istifadə ediləni hidrometrik fırlanğıcdır. Bu cihaz vasitəsilə məcranın tələb olunan dərinliyinə yerli sürəti ölçmək olar. Fırlanğıc ilə suyun sürətinin ölçülməsində əsas şərt, onun pərinin vahid vaxtdakı dövrlər sayı ilə suyun axma sürəti arasında əlaqə yaratmaqdan ibarətdir.\nFırlanğıc vasitəsilə sürətin ölçülməsi təşəbbüsü ilk dəfə XV əsrdə İtaliya alimi Leonardo da Vinçi tərəfindən irəli sürülmüşdür. Lakin o, bu cihazdan yalnız küləyin sürətini ölçmək üçün istifadə etməyi təklif etmişdir. Sonralar isə bu cihazla suyun sürətini də ölçməyin mümkün olduğu məlum olmuşdur.\nHidrometrik fırlanğıcların ixtirası haqqında müxtəlif mülahizələr vardır. Bəzi mülahizələrə görə bu cihazın ilk ixtirası Hamburq hidrotexniki Voltmana məxsusdur. O, 1790-cı ildə “Hidrometrik fırlanğıcların nəzəriyyəsi və tətbiqi” adlı kitab yazmışdır. Başqa mülahizələrə görə isə fırlanğıcın ilk ixtiraçısı məlum deyil, o nisbətən daha əvvəllər ixtira olunmuş və tətbiq edilmişdir.\nMüasir fırlanğıcların növləri çox, onların konstruksiyaları isə müxtəlifdir. Bu fırlanğıclardan suya salınma, işləmə və s. göstəricilərinə görə bir-birindən fərqlənir. Bu baxımdan fırlanğıclar əsas aşağıdakı xüsusiyyətlərinə görə seçilir:\na) fırlanğıcın oxunun vəziyyətinə görə;\nb) fırlanan pərin quruluşuna görə;\nv) qapayıcı mexanizmin quruluşuna görə;\nq) suyun salınma xüsusiyyətinə görə.\nFırlanğıclar oxunun vəziyyətinə görə üfüqi və şaquli oxlu olur. Üfüqi oxluya aid J-3(Ж-3), QR-21(ГР-21), QR-21M(ГР-21М), QR-55(ГР-55), QR-11(ГР-11М), şaquli oxluya isə Prays(Прайс), İBX(ИВХ) növlü fırlanğıcları göstərmək olar.\nFırlanğıc əsas aşağıdakı hissələrdən ibarətdir:\n1) fırlanğıcın pəri;\n2) pərə sərt bərkidilmiş ox;\n3) fırlanğıcın gövdəsi;\n4) qapayıcı mexanizm;\n5) fırlanğıcın istiqamətləndirici quyruq hissəsi;\n6) fırlanğıcı suya salmaq üçün istifadə olunan avadanlıq.\nFırlanğıcın pəri suyun axın sürəti təsirinə görə öz oxu ətrafında dövr etmək üçün düzəldilib. Pərlərin diametri 4-5 sm-dən 20 sm-dək dəyişir.\nFırlanğıcın oxu dairəvi en kəsikli olmaqla gövdədə yerləşən yastıqda fırlanır. Pərlə sərt birləşmiş oxun əsas vəzifəsi, pərin dövrlərini qapayıcı mexanizmə ötürməkdən ibarətdir.\nFırlanğıcın gövdəsi, onun oxunu və istiqamətləndiricisini özündə birləşdirən əsas hissədir. Gövdədə həmçinin qapayıcı mexanizm, fırlanğıcı dövrəyə qoşmaq üçün klemlər və onu ştanqa bərkitmək üçün avadanlıq yerləşir.\nQapayıcı mexanizm fırlanğıcın pərinin dövrələr sayını müəyyən etmək üçün düzəldilir. Dövrlər sayı, dövrəyə ardıcıl birləşdirilmiş işıq və ya zəng siqnallarının sayı əsasında təyin olunur. Bu isə fırlanğıcın gövdəsinə qoşulmuş elektrik dövrəsinin qapanması nəticəsində əldə edilir. dövrənin açılıb-qapanması nəticəsində əldə edilir. dövrənin açılıb-qapanması, onun gövdəsində yerləşən xüsusi kamerada baş verir.\nFırlanğıcın istiqamətləndirici hissəsinin əsas vəzifəsi fırlanan pəri axına əks istiqamətdə yönəltmək və ölçmə zamanı onu taraz vəziyyətdə saxlamaqdan ibarətdir. Istiqamətləndirici hissə, fırlanğıcın gövdəsinə bərkidilən şaquli, ya da bir-biri ilə birləşən şaquli və horizontal müstəvi hissələrdən ibarətdir.\nQR-21M (ГР-21М) fırlanğıcı. Bu fırlanğıc QR-21( ГР-21) fırlanğıcı ilə eynidir. Fərq yalnız onların ayrı-ayrı hissələrinin konstruktiv quruluşundadır. Fırlanğıcın işçi hissəsinə parabolik şəkilli alüminiumdan hazırlanmış pər, içərisində qapayıcı mexanizm yerləşən ox, sonsuz vintli oymaq və başqa köməkçi hissələr daxildir.\nQapayıcı mexanizm fırlanğıcın oxunun içərisində yerləşir. Bu mexanizm 20 dişdən ibarət sonsuzvintli çarxdan, elektrik dövrəsini qapamaq üçün çarxın oxuna bərkidilmiş qapayıcı ştiftdən, qapayıcı vintdən və cərəyan keçirən çubuqdan ibarətdir.\nQR-21 (ГР-21М) fırlanğıcın sxemi.\n1 – yastığı oxa bərkidən qayka; 2 – dayaq yastıqları; 3 – fırlanan pər; 4 – sıxıcı mufta; 5 – işçi hissəsinin oxu; 6 – dayandırıcı vint; 7 – ştapsel yuvası; 8 – izolə edilmiş klem; 9 – gövdə ilə birləşən klem; 10 – fırlanğıc; 11 – saxıcı vintlər; 12 – istiqamətləndiricini bərkitmək üçün vint; 13 – istiqamətləndirici; 14 – gövdə; 15 – xarici oymaq; 16 – daxili oymaq; 17 – sonsuzvintli çarx; 18 – qapayıcı ştift; 19 – qapayıcı yay; 20 – qapayıcı vint; 21 – cərəyan keçirən çubuq.\nSuyun axımının təsiri altında fırlanğıcın əsas hissəsi olan işçi təkərin (pərinin) vahid zamanda fırlanması suyun axma sürətini təyin edir. Suyun axın sürəti nə qədər çox olarsa, pərin fırlanma sürəti bir o qədər çox olar. Sürəti ölçmək üçün pərin diametri ölçüləcək sahənin en kəsiyindən kiçik olmamalıdır. Suyun axma sürətini təyin etmək üçün əvvəlcə kanalda əlverişli yer seçib, sonra firlanğıcın ştanqı ilə kanalın en kəsiyinin profilini\n( hər 10,20,30,40 və s. sm –dən bir) çıxarmaq lazılmdır.\nA-ştanqın kanalın dibinə dayanıqlı vəziyyəti;\nB-ştanqın asılı vəziyyəti:\nSonra firlanğıcın sərfdən (dərinlikdən) asılı olaraq ölçmə (ştanqın asılı və ya kanalın dibinə dayanıqlı ) vəziyyətini müəyyənləşdirib (şəkildəki kimi), sürətin ölçmə dərinliklərini (0,2h;0,6h;0,8h və s.) təyin edirlər, firlanğıcı işçi vəziyyətə gətirib, onun neçə dövrdən bir siqnal verdiyini müəyyən edib, sonra suyun sürətini hesablamaq lazımdır. Müşahidələrdən alınan nəticələrə əsasən vahid ( t ) zamanında firlanğıcın fırlanma dövrlər sayını ( n ) belə hesablayırlar:\nN—pərin dövrlər sayının cəmidir.\nFirlanğıcın dövrlər sayını tapdiqdan sonra,onun pasportunda verilmiş v= f(n) asılılığından və ya taririvka qiymətlərindən,n-in qiymətinə uyğun gələn suyun axma sürətini ( v ) tapırıq.Aşa\_ıdakı şəkildə QR-21(ГР) tipli fırlağıcların asılılıq qrafikləri göstərilmışdir.\nİndi misal üçün, ölçmə dərinliyi 1,15 m olan kanlın 3 №-li vertikalında sürəti təyin etmək lazımdır (məsələ böyük sürətli axına malik kanallar üçün götürülüb). Burada sürəti QR-21 fırlanğıcı ilə səthdə, 0,2h və dibdə sürəti təyin edən kəmiyyətlər hesablanaraq, aşağıdakı cədvələ yazılmışdır.\nÖlçmə dərinliyi, m\ngöstərdiyi) götürülən qiymətlər\nMüşahidə zamanı saniyə ölçənin\nBir saniyədəki dövrlər sayı\nOrta sürət, m/san\nÖlçmə zamanı QR-21(ГР) tipli fırlağıcları hər 20 dövrdən sonra siqnal verdiyi üçün 5 siqnalın birlikdə dövrlər sayı 100 qəbul olunur. Axının sürəti kiçik olaras,hər siqnal ayrılıqda sayıla bilər. (yəni, 100 rəqəminin əvəzinə 20; 40 və s. götürülə bilər). Bu qiymətlər əldə edildikdən sonra n-in hər bir qiymətinə ( 4,35; 4,17; 3,17) uyğun asılılıq qrafikindən suyun axma sürətini tapıb, sonra orta sürət ( 0,88m/san ) hesablanır.


Moped sürücülərindən sürücülük vəsiqəsi tələb oluna bilər - VİDEO - Azinforum.az İnformasiya Portalı\nAna səhifə / Sosial / Moped sürücülərindən sürücülük vəsiqəsi tələb oluna bilər – VİDEO\nKiçik həcmli motorlu mopedlər, elektrovelosipedlər üçün qeydiyyat nişanı tətbiq oluna və onlardan A1 sürücülük vəsiqəsi tələb edilə bilər.\nBununla bağlı Bakı Şəhər Dövlət Yol Polisi İdarəsi təkliflər hazırlayıb.\nYol hərəkəti üzrə ekspert Ərşad Hüseynovun sözlərinə görə, yol hərəkəti haqqında beynəlxalq konvensiyada kiçik həcmli motorlu mopedlər qeyri- mexaniki nəqliyyat vasitələri hesab olunduğundan onlar üçün sürücülük vəsiqəsi nəzərdə tutulmur. Ancaq buna baxmayaraq, qonşu Rusiya da daxil olmaqla dünyanın əksər ölkələrində bu nəqliyyat vasitələri ilə bağlı hüquqi tənzimlənmə mövcuddur.\nSon vaxtlar mopedlərlə kuryer fəaliyyəti göstərən sürücülərin tez-tez yol hərəkəti qayalarını pozmasının şahidi oluruq.Bəziləri işıqforun qırmızı işığından keçir, bəziləri də yollarda digər avtomobillər üçün qəza şəraiti yaradırlar.\nƏrşad Hüseynov deyir ki, kiçik həcmli motorlu mopedlərin dövlət qeydiyyat nişanı və sürücülərinin sürücülük vəsiqəsi olduğu təqdirdə bu kimi halların qarşısı alınacaq.\nBakı Şəhər Dövlət Yol Polisi İdarəsindən bildirilib ki, qeyd olunan dəyişikliklərin tezliklə həll olunması yol polisi əməkdaşlarının işini asanlaşdırmaqla yanaşı, yol hərəkəti təhlükəsizliyi baxımından da olduqca vacibdir.\nÖncəki Distant təhsil tələbi ləğv edildi\nNövbəti İqbal Ağazadə: “Azərbaycanlıların İranda dini təhsil almasını qadağan etmək lazımdır”\nNərimanov rayonu ərazisində güclü yanğın başlayıb. Qaynarinfo xəbər verir ki, hadisə metronun yaxınlığında baş verib. …\n“Hakim Mövlam Şıxəliyevlə “müəllim” deyir” – ETİRAZ\nMətanət İsgəndərlinin keçmiş gəlini: “Oğluna kimi istəyirsən al, kiminlə istəyir gəzsin”


Sərbəst toplaşmaq azadlığı, insan haqları və vətəndaş məsuliyyəti – Hüquq müdafiəçisi Əhməd Şahidovun qeydləri – Ahmet Şahidov\nUluslararası İlişkiler Uzmanı, Siyaset Bilimci, Gazeteci-yazar\nAze Eng Рус\nGakh`la ilgili faaliyet\nSərbəst toplaşmaq azadlığı, insan haqları və vətəndaş məsuliyyəti – Hüquq müdafiəçisi Əhməd Şahidovun qeydləri\nƏhməd Şahidov Ekim 21, 2019\tNo Comments\nSon günlər sosial şəbəkələrdə aktiv müzakirələr aparılır. Mövzu Bakı şəhərinin mərkəzində keçirilməyə cəhd edilən etiraz aksiyaları ilə bağlıdır.\nBu mövzunu həm bir hüquq müdafiəçisi və eyni zamanda, bir vətəndaş mövqeyindən, həm də Azərbaycan reallığından qiymətləndirməyə çalışacam.\nƏvvəla, onu bildirməliyəm ki, Azərbaycan Respublikasının Qanunvericiliyinə görə, sərbəst toplaşmaq azadlığı xalqın, vətəndaşların fundamental azadlıqlarında təsbit olunmuş hüquqlarından biridir. Mitinqləri, kütləvi aksiyaları təşkil etmək siyasi təşkilatların fəaliyyət istiqamətlərindən biridir, hər bir təşkilatın kütləvi aksiyalar keçirmək hüququ var.\nQanunda o da açıq şəkildə təsbit olunub ki, istənilən etiraz aksiyaları – mitinq, piket və yürüşlər yerli icra hakimiyyəti orqanları ilə RAZILAŞDIRILMALIDIR. Bu, bizim hüququmuzdur, buna görə icazə almaq nəzərdə tutulmur. Lakin məkanı, zamanı və formatı razılaşdırmaq vacibdir.\nSual oluna bilər: Nə üçün etiraz aksiyası müvafiq dövlət qurumları ilə razılaşdırılmalıdır?!\nÇünki, müvafiq hakimiyyət orqanları həmin aksiyanın təhlükəsizliyini (həm aksiya iştirakçılarının, həm də ətrafdakı vətəndaşların təhlükəsizliyini) və rahatlığını təmin etməlidir. Bu, müvafiq dövlət qurumlarının birbaşa borcudur. Çünki, aksiyaya qatılan vətəndaşların başına bir iş gəlsə, ətrafdakı sıravi vətəndaşlar zərər görsə, bunun bütün məsuliyyəti birbaşa dövlət qurumlarının üzərinə düşür.\nOdur ki, icra orqanları aksiyanın məkan və zamanını nəzərdən keçirir, vətəndaşların təhlükəsizliyini və rahatlığını nə dərəcədə təmin edə biləcəyini analiz edir və müvafiq qərar verir. Bu, Qanunda açıq şəkildə öz əksini tapıb.\nBucür aksiyalardan biri Oktyabr ayının 8-də Bakı Şəhər İcra Hakimiyyəti (BŞİH) önündə Milli Şura və AXCP tərəfindən keçirildi. Əvvəlcədən razılaşdırılmış qaydada konkret məkanda və vaxtda aksiya baş tutdu. Şəhərin mərkəzində – nəqliyyat qovşağında, təhsil müəssisələrinin sıx yerləşdiyi ərazidə, o cümlədən müxtəlif ticarət və iaşə obyektlərinin yerləşdiyi ərazidə keçirilməsinə baxmayaraq, hüquq mühafizə orqanları həm aksiya iştirakçılarının, həm də ətrafdakı vətəndaşların təhlükəsizliyini tam təmin etdi. Polis öz vəzifə borcunu yerinə yetirdi.\nBundan 10 gün sonra həmin siyasi qüvvələr yenidən etiraz aksiyası keçirmək qərarına gəldilər. Bu dəfə də təşkilatçılar şəhərin mərkəzində mitinq keçirmək istədiklərini bildirdilər, lakin bu aksiya yerli icra hakimiyyəti orqanları ilə RAZILAŞDIRILMADI.\nNə üçün razılaşdırılmadı?! Nə mane oldu buna?! Gəlin diqqət edək.\nMəkan olaraq, 28 May metro stansiyasının qarşısı seçilmişdi. Paytaxt sakinləri yaxşı bilirlər ki, bu ərazi son 30 ildir ki, Bakı şəhərinin ən böyük HUBu sayılır, yəni paytaxt əhalisinin təqribən yarısı hər gün bu ərazidən istifa edir – 28 May metro stansiyası hər gün yüz minlərlə sərnişin daşıyır, dəmiryol vağzalı ölkənin ən əhəmiyyətli və strateji obyektləri siyahısındadır, ətrafda universitetlər, ticarət obyektləri, avtobus dayanacaqları, yeraltı ticarət mərkəzləri və digər onlarla iaşə obyektləri fəaliyyət göstərir.\nBu ərazidə günorta saatlarında gəzərkən istər-istəməz kiminsə çiyninə toxunursan. Bu, qaçılmazdır. Və belə bir ərazidə etiraz aksiyası keçirmək nə qədər yolverilməzdirsə, həmin aksiyanın təhlükəsizliyini, ümumiyyətlə ətrafdakı vətəndaşların və obyektlərin toxunulmazlığını tam təmin etmək də bir o qədər mümkünsüzdür.\nOdur ki, müvafiq icra orqanları 28 May meydanında (əslində ora meydan demək də doğru deyil, hər tərəf nəqliyyat vasitələri və iaşə obyektlərinin istifadəsindədir) etiraz aksiyasının keçirilməsini məqbul saymayaraq, alternativ məkanlar təklif etdilər. Qanunvericiliyə əsasən, bu, tam normaldır. Daha təhlükəsiz və münasib yer təklif olunub.\nAlternativ yer niyə qəbul olunmayıb bəs?! – Burada bir qədər siyasi baxış sərgiləmək lazım gəlir.\nAlternativ məkan şəhər mərkəzindən bir qədər kənarda olsa da, ərazi baxımından xeyli genişdir. Lakin həmin ərazini aksiya iştirakçıları ilə doldurmaq ayrıca bir problem kimi görünür. Çünki, sıralarında onminlərlə üzvün toplaşdığını iddia edən siyasi qüvvələrin ən azından yüz minlərlə tərəfdarı olmalıdır. Məntiq belə deyir. Həmin siyasi qüvvələr də hər dəfə açıqlamalarında bildirirlər ki, “Azərbaycan xalqı onları dəstəkləyir”.\nAzərbaycan Respublikası isə 10 milyon 35 min 351 nəfərdən ibarətdir. Faktiki olaraq, bugün ölkədə azı 8 milyon əhali yaşayırsa, və onların 1 faizi 80 min nəfər edir. Bəlkə də həmin siyasi qüvvələrə münasibətdə subyektiv rəqəmlər səsləndirirəm, amma yenə də minimum faiz dərəcəsini nümunə olaraq, götürmək qərarına gəlmişəm.\n80 min nəfər üzvü olan siyasi qüvvənin tam yarısı – 40 min nəfəri aksiya keçirilən gün Bakıda olmaya bilər, kimsə şəxsi işləri ilə bağlı aksiyaya qoşulmaz, kimlərsə xəstə olar və sairə çoxlu sayda səbəb göstərə bilərik. Yerdə qalır 40 min nəfər…\nGəldik, məsələnin kökünə. 40 min nəfər insan Tofiq Bəhramov adına Respublika Stadionunu doldurmağa imkan verəcək qədər çox insan deməkdir. Bu qədər insanla Bakının istənilən meydanlarını, hətta mərkəzdən kənarda yerləşən Lökbatan qəsəbəsindəki meydanı da doldurmaq mümkündür. Sərbət toplaşmaq azadlığı isə məkandan asılı olmayaraq, hər yerdə təmin edilə bilər…\n2019-cu ildə yaşayırıq. İstənilən yerdə möhtəşəm mitinq keçirib, foto və video çəkilişlər edib (təbii ki foto montajsız görüntülər nəzərdə tutulur), inernetdə canlı yayımlar edib, bununla həm siyasi iqtidara, həm Azərbaycan xalqına, həm də bütün dünya ictimaiyyətinə öz tələb və şüarlarını çatdırmaq mümkündür.\nAmma adıçəkilən müxalif qüvvələr israrla 28 May metrosu ətrafındakı ərazini tələb edirlər və razılaşdırılmadığı halda belə həmin aksiyaya cəhd edirlər. Nə üçün?! Səbəb nədir görəsən?!\nOnlar yaxşı anlayırlar ki, ilk növbədə onların Azərbaycan əhalisinin 0,4 faizi qədər, yəni 40 min nəfər üzvü və tərəfdarı yoxdur. Geniş meydanları doldurmaq mümkün olmayacaq.\nOnlar yaxşı anlayırlar ki, 28 May metrosu ətrafından gün ərzində 200 min nəfərə yaxın əhali istifadə edir və onların sadəcə kənardan seyrici qismində baxması etiraz aksiyasına kütləvilik görüntüsü verə bilər.\nOnlar yaxşı anlayırlar ki, həmin ərazidə etiraz aksiyası keçirilsə, həm aksiya iştirakçılarının, həm də ətrafdakı vətəndaşların təhlükəsizliyini təmin etmək heç bir halda tam mümkün olmayacaq və istənilən halda ayaqlar altında qalan, sıxılaraq əzilən, havasızlıqdan huşunu itirən şəxslər olacaq, valideynin əlini buraxıb kütlə arasında əzilən azyaşlılar olacaq, ətrafdakı iaşə obyektləri zərər görəcək, gündəlik həyatlarını yaşayan sıravi vətəndaşlar ilə aksiya iştirakçıları arasında mübahisələr yarana, hətta toqquşmalar ola bilər, etiraz aksiyası zamanı metro girişlərində basabas yarana və insan itkiləri olacaq, paytaxtın mərkəzi istiqamətlərində hərəkət edən nəqliyyat vasitələri iflic olacaq… və yenə də nələrsə olacaq və baş verəcək… Bundan qaçmaq mümkün olmayacaq!\nBəs bütün bunları bilə-bilə niyə israrla 28 May metrosu ətrafında aksiya keçirmək istəyirlər?! Maraqlıdır! Elədirmi?!\nÇünki, onlar istəyirlər ki, yuxarıda sadalanan neqativ halların hamısı baş versin və bütün məsuliyyət hakimiyyət orqanlarının üzərində qalsın.\nOnlar istəyirlər ki, baş verə biləcək bütün neqativ hallara görə hakimiyyəti ittiham etsinlər və ölkə əhalisində siyasi iqtidara qarşı nifrət aşılasınlar.\nOnlar istəyirlər ki, kütləvi görünməklə xarici dairələrin diqqətini özlərinə daha yaxşı cəlb edə bilsinlər və Azərbaycanda dəyişikliyi edə biləcək qüvvənin məhz onlar olduğu təsəvvürü yaransın.\nÖlkədə dəyişikliklərin yeganə yolu isə siyasi mübarizədir… dinc siyasi mübarizə. Qanunda bunun konkret yolları göstərilib – SEÇKİLƏR!\nBu ilin Dekabr ayında keçiriləcək Bələdiyyə seçkiləri, gələn ilin Noyabr ayında keçiriləcək Parlament seçkiləri, 2025-ci ildə keçiriləcək Prezident seçkiləri!\nBundan kənarda istənilən yol, istənilən vasitə və metodlar qanunsuzdur, yolverilməzdir və qarşısı qanunla alınmalıdır.\nBir də insan haqları çoxşaxəli məfhumdur, təkcə sərbəst toplaşmaq azadlığından ibarət deyil və digər hüquqları da özündə ehtiva edir… Hər gün etiraz aksiyaları keçirmək və bunu özəlliklə də insanların sıx olduğu ərazilərdə keçirməklə həmin insanların bir sıra hüquqları pozulur… ki, həmin hüquqların qorunması da dövlətin üzərinə düşür. Məhz bu səbəbdən hakimiyyət orqanları müəyyən ərazilərdə kütləvi aksiyaların keçirilməsini məqbul saymır…\nBunu bilə-bilə qanuna zidd davranmaq və ictimai asayişi pozmaq təkcə hakimiyyətə qarşı mübarizə aparmaq deyil, həm də Dövlətə və Xalqa qarşı olmaqdır!\nUlu Öndər Heydər Əliyev deyirdi ki, kim müxalifətdə olursa olsun, amma xalqa, dövlətə müxalifətdə olmaq olmaz.\nAzerbaycan Diasporasının 20. yıl dönümü – Zafere götüren büyük taarruz – BengüTürk TV`de tartışma\nTürkiye-Azerbaycan-Kazakistan bakanlarının Bakü buluşması – Dr. Ahmet Şahidov ON4TV`de konuştu\nDr. Ahmet Şahidov’un GAMIP Avrupa Bölgesel Toplantısı’ndaki konuşması: Ermenistan ve Azerbaycan arasında barış\nBengüTürk TV`de Şuşa Beyannamesi’nin 1. yılı ve Türkiye-Azerbaycan müttefiklik ilişkileri konuşuldu\nŞuşa Beyannamesi’nin 1. yılı – Ahmet Şahidov Türkiye ile Azerbaycan müttefiklik ilişkilerine değindi\nTiflis’te “Gürcistan ve Azerbaycan’ın ortak geçmişi ve hedefleri” konulu konferans düzenlendi\nUkrayna savaşı, Orta Asya’daki eski Sovyet Devletleri ile Rusya arasındaki ilişkileri nasıl etkiliyor?\nAhmet Şahidov Ulu Önder Haydar Aliyev’in Azerbaycan tarihindeki yeri hakkında düşüncelerini paylaştı\nAzerbaycan`ın Ulusal Lideri Haydar Aliyev doğumunun 99. yılında Bakü ve Ankarada anıldı\nErivan’daki protestolar Azerbaycan-Ermenistan barış sürecini bozabilir mi? – Ahmet Şahidov aktardı\nDr. Ahmet Şahidov, Gence’de dini radikalizm ve ekstremizmle mücadelenin yolları hakkında konuştu\nAhmet Şahidov Lenkeran gençlerine seslendi: Dini radikalizme ve ekstremizme karşı mücadele hepimizin görevidir\nAzerbaycan diasporası için yeni bir hedef: Azerbaycan gerçeklerini dünya medyasında tanıtmak\n“Ukrayna Krizi ve Küresel ve Bölgesel Güvenliğe Etkileri” konferansı IAU & USAM tarafından düzenlendi\nDr. Ahmet Şahidov ABD ve Batı’nın Azerbaycan’a yönelik yalan ve çifte standart politikasını anlattı\nBuça’daki görüntüler düzmece mi yoksa katliam sayılabilir mi? – Ahmet Şahidov Akit TV’de yanıtlıyor\nRusya Ukraynada taktik mi değiştiriyor? – TVNET`de Cüneyt Özdemir soruyor, uzmanlar yanıtlıyor\nDr. Ahmet Şahidov, Ukrayna-Rusya savaşını ve Azerbaycan’ın konumunu Ulusal Kanal’da değerlendirdi\nUkrayna-Rusya savaşının 40. günü ve Şuşa’nın Türk Dünyası Kültür Başkenti ilan edilmesi BBNTürk`de tartışıldı\nBakü’de gece kulübünde patlama: 1 ölü, 24 yaralı – gaz sızıntısı ihtimali – Ahmet Şahidov TRT World’de yorumladı\nTürk Devletleri Teşkilatı 2. Diaspora Forumu, DİM Televizyonu’nun “Parametre” programında tartışıldı\nON4 Televizyonunda gündem tartışması – Şuşa 2023 Kültür Başkenti ilan edildi, 2. Diaspora Forumu\nTürk Devletleri Teşkilatı Diasporalarının Bursa Forumu Ulusal Kanal`da konuşuldu\nTürk gençlerin dayanışması nasıl oluşturulmalı? – 2. Diaspora Forumu’ndaki bir öğrenciden soru\nDr. Ahmet Şahidov Türk Devletleri Teşkilatı’nın 2. Diaspora Forumunda bir konuşma yaptı\nPutin-Zelenski görüşmesi olur mu? – AHaber`de Ukrayna-Rusya savaşının 21. günü tartışıldı\nBBNTürk`de gündem tartışması: Ukrayna savaşı, Antalya Forumu ve Ankara`da yoğun diplomasi trafiği\nKarabağ’da terörle mücadele operasyonları ve Aliyev’in Türkiye ziyareti Ulusal Kanal`da konuşuldu\nTürkiye’nin tarafsızlığı Ankara’nın Ukrayna savaşında diyalog şansını artırıyor – Dr. Ahmet Şahidov\nTürkiye’nin arabuluculuk deneyimi Ukrayna’daki savaşı bitirmek için kullanılmalı – Dr. Ahmet Şahidov


Qaş və kipriklərin tökülməsi » davam.az - BÜTÖV AZƏRBAYCAN ADINA!\nQaş və kipriklərin tökülməsi\n18.03.2020 [14:32] - Gündəm, Sağlıq\nQadınların tez-tez üzləşdiyi problemlərdən biri qaş və kipriklərin tökülməsi və zəifləməsidir. Təbii ki, insan orqanizmi daim yeniləndiyi üçün normaldır. Lakin bu şiddətli hal aldıqda həkimə müraciət etmək lazımdır. Əksər hallarda buna kimyəvi maddələr, keyfiyyətsiz kosmetik vasitələr, bəzən də daxili problemlər səbəb olur.\nBakıdakı 15 nömrəli poliklinikanın həkim-dermatoloqu Solmaz Orucova deyib: “Qaş və kipriklərin tökülmə səbəbləri hormonal problemlərlə əlaqədar olur, həmçinin hamiləlik dövrü və stress də ona səbəb olan əsas amillərdəndir. Süni kipriklərdən istifadə zamanı kipriklərin dibi tamamilə bağlı olduğuna görə soğancıqların cücərməsinə zərər verir. Süni kipriklərin tökülməsini laminasiya ilə bərpa etmək mümkündür”.\nGündəlik qida rasionunun çoxçeşidliyi və rəngarəngliyi daha sağlam və gur kipriklərə sahib olmağa kömək edir. Vitamin və mikroelementlər qaş və kipriklərin uzanma və güclənməsinə kömək edir.\nHəkim-dermatoloq bu barədə məsləhət verərək bildirib: “Dəri kimi kiprik və qaşlar üçün də bir müddət makiyajsız qalmaq, nəfəs almaq faydalıdır. Bundan əlavə onlara düzgün qulluq göstərməklə də inkişafını təmin etmək olar”.\nOnun dediyinə görə, qaş üçün istifadə olunan yağlardan biri də gənəkərçək yağıdır. Gənəkərçək yağı kipriklərin uzanmasına və daha qalın görünməsinə kömək edir. Normal halda yatmazdan əvvəl qaşa və kipriyə çəkilməsi müalicəvi təsir göstərir.


Ana səhifə » Siyasət » Rauf Əliyev: Azərbaycan güclü dövlətdir və dövlətin müvafiq güc strukturları bütün təxribatların qarşısını qətiyyətlə alır\n“Gəncə şəhərində baş verən son hadisələr onu göstərir ki, Azərbaycanı istəməyən qüvvələr ölkəmizin uğurları artdıqca öz məkrli niyyətlərini heç cür gizlədə bilmirlər”. Bu fikirləri Milli Məclisin deputatı Rauf Əliyev deyib. R.Əliyev bildirib ki, Azərbaycan Ordusunun yaranmasının 100 illiyinə həsr olunmuş möhtəşəm hərbi parad dostlarımızı sevindirdi, düşmənlərimizi isə çox məyus etdi. Onun sözlərinə görə, xarici düşmənlərimiz ölkəmizdəki əlaltıları vasitəsilə Azərbaycanda mövcud olan və dünya ölkələrinə belə nümunə göstərilən sabitliyi pozmaq, gərginlik yaratmaq məqsədi ilə əvvəlcə Gəncə şəhər İcra Hakimiyyətinin başçısına qarşı terror aktı təşkil etdilər. Sonra 10 iyulda kriminal keçmişli, ekstremist radikal təmayüllü bir qrup şəxs Gəncə şəhərində ictimai asayişi pozaraq qeyri-qanuni aksiya keçirməyə cəhd göstərdi.\n“Bu zaman 2 yüksək rütbəli polis zabiti şəhid olub. Baş verən bu hadisələr Azərbaycan dövlətçiliyinə vurulan bir zərbə cəhdidir. Azərbaycanın sürətli inkişafını, güclü bir dövlətə çevrildiyini görən düşmənlərimiz bütün vasitələrdən istifadə edərək ölkəmizdə mövcud olan sabitliyi pozmağa cəhd göstərirlər. Ancaq bu qüvvələr bilməlidirlər ki, Azərbaycan güclü dövlətdir və bu dövlətin müvafiq güc strukturları belə təxribatların qarşısını qətiyyətlə alir, bundan sonra da belə olacaqdır. Düşünürəm ki, qısa müddət ərzində hüquq-mühafizə orqanlarımız dövlətçiliyimizə qarşı yönəlmiş bu təxribatın iştirakçıları, təşkilatçıları da daxil olmaqla bütün günahkarları müəyyənləşdirib ədalət məhkəməsinin qarşısına çıxaracaqlar”, - deyə R.Əliyev vurğulayıb.


Eyyub Hüseynov: “Soyulmamış qoyunun dərisinin altından baytarlığın möhürü çıxır”\nBakıda ət kəsimi ilə bağlı qaydalar sərtləşdiriləcək. Bunu bu günlərdə keçirdiyi mətbuat konfransında Qida Təhlükəsizliyi Agentliyinin sədri Qoşqar Təhməzli bəyan edib.\nBakı və paytaxtın ətrafında bölgələr üzrə əhali və təsərrüfat sayına görə kəsim məntəqələrinin yaradılacağını deyən Q.Təhməzlinin sözlərinə görə, ölkə ərazisində qanunsuz ət kəsiminin qarşısını almaq məqsədilə layihənin hazırlanması istiqamətində işlər gedir. “Yaxın gələcəkdə layihə aidiyyəti qurumlara göndəriləcək”.\nTəhməzli qeyd edib ki, Bakıya iri və xırda buynuzlu heyvanların gətirilməsi qadağan olunacaq: “Paytaxtın ətraf qəsəbələrində isə ancaq iri buynuzlu müvafiq heyvanları təsərrüfatda saxlamaq üçün icazə veriləcək. Gələcəkdə Qurban bayramı ərəfəsində küçələrdə ət kəsimi olmayacaq”.\nAgentliyin rəhbəri bildirib ki, qanunsuz ət kəsimi məsələsi ilə əlaqədar ölkə ərazisində monitorinq keçirilib: “Müşahidələr zamanı Azərbaycanda təxminən 111 baytarlıq sanitar ekspertiza laboratoriyalarının olduğunu öyrəndik və onların şəraitini araşdırdıq. Hesab edirik ki, bu məsələnin qarşısı sırf inzibati qaydada həllini tapmamalıdır. Çünki belə olduğu təqdirdə bu, müvəqqəti olacaq. Ona görə təklif etdik ki, hər bir rayonda və Bakı şəhərində ət kəsimi məntəqələri yaradılsın”.\nOnun dediyinə görə, artıq bununla bağlı Bakı Şəhər İcra Hakimiyyəti və yerli icra hakimiyyəti orqanlarının rəhbərləri ilə görüşlər keçirilib: “Bakı kəndləri və paytaxt ətrafı regionlar üzrə əhali və təsərrüfat sayına görə kəsim məntəqələri açılacaq. Kəsim yerlərinin formaları müəyyənləşdirilir. Bu məntəqələr modul tipli və ya mobil formada ola bilər. Hazırda onların standartları müəyyənləşdirilib və eskizlər çəkilib”.\nAzad İstehlakçılar Birliyinin sədri Eyyub Hüseynov “Ekspress”ə bildirib ki, Bakı qəssabxanaya dönüb: “Biabırçılıqdır! Şəhərin mərkəzində heyvan kəsərlər? Uşaqlar bunu görür, stress yaşayır. Yeni Zelandiyada qoyunu öz həyətində kəsərsənsə, 5 min dollar cərimə edirlər”.\nMüsahibimiz vurğulayıb ki, şəhərdə ət kəsimi yığışdırılmalıdır: “Ətlər yoxlanılmalıdır, sağlamlıq üçün təhlükəsizliyi təmin olunmalıdır”.\nE.Hüseynovun dediyinə görə, qanunsuz ət kəsiminin qarşısının alınması kimi yaxşı xəyal 15 ildən yuxarıdır dolanır: “Uzun illər Kənd Təsərrüfatı Nazirliyi, Bakı Şəhər İcra Hakimiyyəti bu məsələni həll etmək istəyib. Bizim paytaxtı qəssabxanalardan azad etmək üçün inzibati xətalara da əl atılıb. Lakin qəssabxanalar küçədən yığışmayıb. Azərbaycanda 11-ə qədər ət kəsim məntəqələri var. Ət kəsim məntəqələri 10 manata əti kəsirlər, dəridən çıxarır, sahibkara tərtəmiz verirlər. Həmin məntəqələrə böyük vəsait qoyulub. Amma ət kəsim məntəqələrinə niyə müraciət etmirlər? Səbəbi odur ki, əhali öz gözü ilə gördüyü malı almaq istəyir. Tələb yaranırsa, təklif meydana çıxacaq. Bazar öz aksiomu ilə işləyir”.\nAİB sədri hesab edir ki, inzibati yollarla bunun qarşısını almaq mümkün deyil. Bunun qarşısını almaq üçün gərək ət kəsimi ilə bağlı məsul qurumlar əhalinin inamını qazansın. Əhali əmin olmalı, inanmalıdır ki, ətlər yoxlanılır, marketlərə yoxlanılmış ətlər daxil olur. Əhali bazara gedib görür ki, yüzlərlə cəmdəyin üstündə agentliyin möhürü var. “Hətta əhali arasında belə bir fikir var ki, soyulmamış qoyunun dərisinin altından baytarlığın möhürü çıxır. Nə qədər ki, bu işlə məşğul olan qurumlar əhalinin rəğbətini, inamını qazanmayıb, inzibati yollarla bunun qarşısını almaq mümkün olmayacaq. Necə ki, sovet hökuməti 70 il “Kubinka”da xarici malların satışının qarşısını ala bilmədi. Çünki tələb olduğu üçün təklif meydana çıxırdı. Qida Təhlükəsizliyi Agentliyinin əsasnaməsində göstərildiyi kimi kollegiyada KİV-in, ictimai təşkilatların təmsil olunmasına köməklik edərsə, şəffaflıq yaradarsa, əhali arasında geniş maarləndirmə işləri apararsa, əhali küçələrdə, şübhəli yerlərdən ət almayacaq, həmin yerlər öz-özünə bağlanacaq. Bununla yalnız bazar üsulları ilə mübarizə aparmaq olacaq”.